Даҳрийликдан иймонга: Бошқирдистонлик профессор Яратгувчининг борлигига исбот келтирди « Ўзбекистон Халқ Ҳаракати\nДаҳрийликдан иймонга: Бошқирдистонлик профессор Яратгувчининг борлигига исбот келтирди\n18 August 2018 - 10:15\nБошқирдистон университети профессори Нажип Валитов коинотдаги барча нарсалар ўзаро таъсир кучига эга эканлигини ва бунинг сабаби, ягона Илоҳий кучнинг борлиги эканини исботлади ва Яратганга иймон келтирди.\nПрофессор Валитовнинг “Атом молекулаларнинг кимёвий қўзғалиши, электромагнит ва гравитацион майдонларда кучли ток чизиқлари тартибсизлигида вакуум тебранишлар” номли монографиясидаги кашфиёти нафақат илм-фан олами балки дин дунёсида ҳам катта шов-шувга сабаб бўлди.\nПрофессор ҳатто Рим папасидан шахсан мактуб олди. Мактубда руҳоний профессорнинг ҳаққига дуо қилиб унинг кашфиёти дин оламида катта таянч бўлишини таъкидлаган ва келажакдаги ишларида муваффақият тилаган.\nДунёга машҳур химик олим Валитов бутун умрини илм-фанга бағишлаган, ўзи диндан жуда йироқ эди. Бугунги кунда унинг монографияси дунёнинг 12 мамлакатидаги 45 та илмий кутубхоналарда, хусусан, АҚШ, Буюк Британия ва Франция кутубхоналарида сақланади.\nПрофессор эгри фазонинг янги тўққиз хусусияти, атомнинг тузилиши борасида 16 та янги маълумот, электромагнит ва гравитацион майдон ягона назариясининг 16 та тенгламасини, астрономиядаги гравитация кучлари бобида 14 та янги хоссани кашф этди.\nВалитов аниқ формулавий тил билан коинотдаги барча жисмлар орадаги масофадан қатъий назар бир вақтнинг ўзида ўзаро мунтазам алоқада бўлишини исботлади.\n“Авваллари ҳеч нарса ёруғлик тезлигидан-да тезроқ, ўзаро алоқага киришиши мумкин эмас, дейилар эди. (ёруғлик тезлиги 300 минг км/сек. Лекин қарангки, электромагнит ва гравитацион кучлари бир лаҳзадаёқ яъни, бир вақтнинг ўзида ўзаро таъсирлашиши мумкин экани назарий ва амалий тажрибалар орқали исботланди.\nИлоҳий китоблар – Қуръон, Таврот, Инжилни ўқиб чиққан олим, китобларда унинг тажрибаси нақадар аниқ ёзиб қўйилганига гувоҳ бўлди.\nЎй – фикр моддийдир, дейди олим, уни коинотнинг исталган бурчагида шу оннинг ўзида илғаш мумкин.\n“Дунё динларининг муқаддас китобларида Худо барча нарсани кўрувчи ва эшитувчи, дейилади. Авваллари моддиятчи олимлар айнан мана шу сўзларга эътироз билдиришар эди. Уларнинг мантиқларига кўра, ёруғлик тезлигининг ҳам чегараси бор. Шундай экан, Худо дунёдаги барча инсонларнинг қилаётган ишларини бир пайтнинг ўзида ҳам кўриши ҳам эшитиши мутлақо мумкин эмас, дер эдилар”.\nАммо кўриб турибсизки, ҳар биримизнинг фикримиз моддийдир. Мия нейронларини ташкил этувчи молекула атомлари илгариловчи, тебранувчи ва айланувчи ҳаракатларни амалга оширади. Ва фикрлаш жараёни электромагнит ва гравитацион майдонларнинг ток узатувчи чизиқларни тарқатиши ва ютиши билан амалга ошади. Бу жараённи Коинотнинг исталган нуқтасида аниқлаш мумкин.\nДемак, Худо бизнинг ҳар бир ўй-хаёлимизни биладими? Ҳа. Ҳамма нарса учун бўйсундириб қўйилган юқори куч мавжуд. Биз уни тилимизда Аллоҳ, Худо, Олий руҳ дея турли номлар билан атаймиз. Асосийси моҳият ўзгармайди. Дунёдаги барча нарсалар макондан қатъий назар доимо ўзаро алоқада.\nШу соҳа олимларининг ҳисоб-китобларига кўра Валитовнинг назарияси термодинамиканинг 12 қонунини, кимёнинг 20 қисмини, физиканинг 28 қисмини, механиканинг 40 бўлимини инкор қилади.\nПрофессорнинг “Тенг мувозанатли тикланувчи жараёнларда вақт, вазн ва кучга айланади сўнгра айнан тескари жараёнлар содир бўлади” деган биргина фикрининг ўзи қанчалар аҳамиятли. Бундан келиб чиқадики, барча муқаддас китоблар далолат берганидай, ўликларнинг қайта тирилиши ҳақиқат!\nПрофессор ўз хулосаларини илмий оппонентларга текшириб кўришни таклиф қилди. Ва улар бу далилларни инкор эта олмадилар. Россия Фанлар Академияси академиги Андрей Трофимук ҳамкасбининг бу кашфиётдан ҳайратда эканини изҳор қилди.\nҲозирда Валитов ўзини диндор инсон деб ҳисоблайди: “Аввал мен Худонинг мавжудлигини формулалар ёрдамида исботладим. Кейин эса уни қалбимда кашф қилдим”, дейди у.


Redmi K30i 5G намойиш қилинди – Snapdragon чипли энг арзон 5G-смартфон! - Terabayt.Uz\nXiaomi корпорациясининг арзончи суббренди Redmi K30 флагманининг янада арзон версиясини тайёрлагани ҳақида ёзгандик. Бугун – 25 май куни Redmi K30i (ёки Redmi K30i 5G) русумли ушбу моделни расман тақдим этишди.\nЎҚИНГ: Ҳали чиқмаган Android 11’ни эски ва арзон Redmi смартфонига аллақачон ўрнатиш мумкин!\nЯнги – энг арзон 5G-смартфоннинг стандарт Redmi K30 5G моделидан асосий фарқи – унинг бош камерасида 64 эмас, балки 48 мегапикселлик датчик қўлланганидир.\nRedmi K30i 5G диагоналига 6,67 дюймлик IPS-экран билан жиҳозланган, унинг тасвир аниқлиги Full HD+ форматида, кадр янгиланиш частотаси эса 120 герцга тенг. Дисплей юзасига Gorilla Glass 5 ҳимоя шишаси ётқизилган, юқори ўнг бурчагида эса 20 + 2 мегапикселлик қўшалоқ олд камера учун тирқиш ўйилган.\nСмартфоннинг бош камераси тўртталик бўлиб, асосий датчиги 48 мегапикселлик аниқликка ва f/1,79 диафрагмага эга. Камеранинг иккинчи – ўта кенг бурчакли сенсори 8 МПлик, макромодули 5 МПлик ва саҳна чуқурлигини аниқлаш датчиги 2 МПлик.\nЎҚИНГ: Ҳамёнбоп Redmi 10X’нинг флагманча хусусиятлари: AMOLED-экран, 30 карралик зум ва барқарорлаштириш... (+«жонли» расм ва видео)\nRedmi K30i 5G аппарат таъминоти асосини Snapdragon 765G процессори ҳамда 6 гигабайтлик «оперативка» ташкил этади. Доимий хотира сифатида эса LPDDR4X турига мансуб, 128 гигабайтлик чип танланган. Аккумулятор ток сиғими 4500 мА/соатлик, у 30 ваттлик технология бўйича тезкор қувват олади.\nКомпания бу смартфонига Android 10 базасида тайёрланган MIUI 11 график қобиғини ўрнатган. Redmi K30i 5G иккита SIM-карта билан, 5G тармоқларида ишлай олади. Қурилма стандарт қулоқчин тирқиши ва USB Type-C портига, контактсиз тўловлар учун NFC ҳамда Wi-Fi (802.11ac) модулларига эга.\nRedmi K30i 5G ўз юртида 2 июндан сотила бошлайди, хориж бозорига чиқиш-чиқмаслиги эса ҳозирча номаълум. Redmi уни 262 долларга баҳолаган, лекин дастлабки харидорлар 252 долларга олишлари мумкин бўлади. Таққослаш учун, айни шунақа конфигурациядаги – 6/128 гигабайтлик хотирага эга Redmi K30 5G нархи 280 долларга тенг.\nЎҚИНГ: MIUI 12 глобал прошивкасининг тарқатилиш графигини Xiaomi расман эълон қилди!\n#Redmi #Xiaomi #Android смартфон #нархлар #янги технологиялар # 5G смартфон #5G-смартфони #Xiaomi Redmi K30i #Xiaomi Redmi K30i 5G


Ўзбекистон ҳудудларида «Янги Ўзбекистон» массивлари қурилиши учун 992 гектар ер майдони танлаб олинди — Sof.uz\nЎзбекистон ҳудудларида «Янги Ўзбекистон» массивлари қурилиши учун 992 гектар ер майдони танлаб олинди\n10.12 08:22 312 Ўзбекистон\nШавкат Мирзиёев ташаббуси билан қурилиши режалаштирилган «Янги Ўзбекистон» массивлари учун ҳудудлар бўйлаб ер майдонлари танлаб олинди. Бу ҳақда ЎзА хабар қилди.\nДавлат раҳбари 2 ноябрь куни бўлиб ўтган видеоселектор йиғилишида «Янги Ўзбекистон» мавзелари қурилишини маълум қилганди. «Аҳолининг уй-жойга бўлган талабини қондириш учун келгуси беш йилда йилига 80 мингтадан хонадон қуришимиз зарур», — деган эди президент.\nҚайд этилишича, ҳозирда қурилиши режалаштирилган массивлар сони 22 тадан 29 тага кўпайган. Массивлар Фарғона вилояти Боғдод туманида қурилган «Мурувват» массиви намунасида барча ҳудудларда қурилади.\nМаълум қилинишича, ҳокимликлар билан 30 та массив учун 992 гектар ер майдони танлаб олинган. Уларда кўп қаватли уйлар, ижтимоий соҳа, бозор инфратузилмаси ва муҳандислик объектларини жойлаштириш бўйича бош режа лойиҳалари ишлаб чиқилган.\nЛойиҳага кўра, 2022 йилда 2 минг 191 та уй, жумладан, 56 минг хонадон, 27 та мактаб, 40 та боғча, 25 та оилавий поликлиника ва 120 дан ортиқ савдо-маиший хизмат мажмуаси қуриш кўзда тутилган. Ҳозирда ер ажратиш, бош режа ва лойиҳаларни ишлаб чиқиш, буюртмачи ва пудратчиларни аниқлаш, молиялаштириш, ипотека кредитларини ажратиш, металл ва цемент билан таъминлаш, муҳандислик коммуникациялари ва инфратузилма объектларини қуриш масалалари ҳал этилмоқда.


Рио Паралимпияси-2016: Ўзбекистонда яна бир рекорд - BBC News O'zbek\nРио Паралимпияси-2016: Ўзбекистонда яна бир рекорд\nЯъни, қолган Марказий Осиё давлатлари билан қиёсланганда, бу галги Рио Ёзги Паралимпия Ўйинларида Ўзбекистонни рекорд сондаги спортчиси намоён этади.\nАгар, мисол тариқасида Марказий Осиё давлатлари орасидан Рио Ёзги Олимпиадасида энг катта сондаги спортчилари билан иштирок этган Қозоғистон олинса, бугун - 7 сентябр куни расман очилажак Паралимпия Ўйинларида уларни бор-йўғи 11 нафар паралимпиячиси намоён этади.\nБу эса, Риода беллашажак Ўзбекистон Паралимпия терма жамоаси аъзоларидан қарийб уч баробарига кам рақамдир.\nАммо, ҳатто шу ҳам, Қозоғистон Паралимпия тарихида кузатилмаган натижа бўлган.\nТаъкидлаш жоиз, Ўзбекистон сўнгги Лондон Ёзги Паралимпия Ўйинларида ҳам ўзининг 10 нафар спортчиси билан минтақа давлатлари орасида ўзига хос рекорд ўрнатганди.\nҚирғизистондан бирор бир иштирокчи бўлмаган бир манзарада, Туркманистондан икки ва Тожикистондан бор-йўғи бир нафар паралимпиячи Рио Паралимпия Ўйинларининг совринли ўринлари учун кураш олиб боришади.\nШу жумладан, қўшни Афғонистонни ҳам Рио Ёзги Паралимпия Ўйинларида биттагина енгил атлетикачиси - Муҳаммад Наим Дурроний намоён этади.\nУстига устак, 32 нафар эканликларидан ташқари, ўзбекистонлик паралимпиячилар Ўйинларга ўз сонларидан деярли икки баробар кўп - жаъми 58 та йўлланма олишга муваффақ бўлишган.\nБошқа томондан, Ўзбекистон қолган Марказий Осиё давлатлари орасидан Ёзги Паралимпия Ўйинларининг медалини қўлга киритган ягона мамлакат бўлади.\nФото муаллифлик ҳуқуқи Allsport\nРиодагиси Ўзбекистон Паралимпия терма жамоаси иштирок этаётган учинчиси эканига қарамай, 2012 йилги Лондон Ёзги Паралимпиадасида ўзбекистонлик дзюдочи Шариф Халилов Ўйинларнинг кумуш медалини қўлга киритган.\nБу борада Ўзбекистон 1996 йилдан буён Ёзги Паралимпия Ўйинларида иштирок этиб келаётган Қозоғистон ва Афғонистонни ҳам ортда қолдириб кетган.\nКўп томонлама рекорд ўрнатиши айтилаётган Рио Ёзги Паралимпия Ўйинларида 4000 дан зиёд паралимпиячи 22 спорт тури бўйича совринли ўринлар учун кураш олиб боришади.\nЎзбекистон Паралимпия терма жамоаси 30 август куни мезбон Рио-де-Жанейрога жўнаб кетган.\nАммо улар бу гал Ўзбекистон Президенти Ислом Каримовнинг вафотидан бир ҳафтача ўтиб, ўзларининг Ўйинлардаги иштирокларини бошлашади.\nПрезидент Каримовнинг вафоти муносабати билан Риодаги Олимпиада ва Паралимпиада шаҳарчасида Ўзбекистон давлат байроғи пастга туширилган.\nХалқаро Паралимпия Қўмитаси президенти сэр Филип Крэйвен расман "Ўзбекистон Миллий Паралимпия Ассоциацияси ва Ўзбекистон аҳлига чуқур таъзияси"ни ҳам изҳор этган.


«Нажот топган юраклар» – Матхина | КАРИМОВ ФОНДИ\nГлавная > Янгиликлар > «Нажот топган юраклар» – Матхина\nМатхина Сурхондарё вилоятининг Шеробод туманида истиқомат қилади. Қизалоқ тўрт ёшгача касалхонадан чиқмай даволанишга тўғри келар эди. Матхина юрак нуқсони билан дунёга келган, шу сабабли у тез-тез шамоллаб, доимо йўталар эди. Ҳаттоки озгина ҳаракат қилганда ҳам чарчаб қолар эди. Қизалоқнинг ҳаётини енгиллаштириш ва соғлиғини яхшилаш учун жарроҳлик амалиёти зарур эди.\n2020 йилнинг январь ойида “Sen Yolg’iz Emassan” Фондининг хайрия акцияси доирасида франциялик кардиожарроҳлар Матхинага юрак операциясини амалга оширдилар. Жарроҳликдан деярли бир йил ўтгач, қизалоқнинг аҳволи сезиларли даражада яхшиланди. Энди беш ёшли Матхина бошқа болалар қатори елиб-югуриб, ўйнаб-кулиб улғаймоқда. Келажакда у шифокор бўлиб, кичкинтойларни даволашни орзу қилади.\nSen Yolg’iz Emassan» Фондининг молиявий кўмаги билан 2015 йилдан бери франциялик кардиожарроҳлар томонидан ўзбекистонлик кам таъминланган оилалар фарзандларига ва Меҳрибонлик уйи тарбияланувчиларига 130 дан зиёд мураккаб юрак операциялари бажарилди, улардан 21 таси Франциянинг Нант шаҳридаги клиникада амалга оширилди.


“Хизматингда турмасам сени, болам дема Ватаним мени”\nЖиззах гарнизонида 14 январ – Ватан ҳимоячилар куни – Ўзбекистон Республикаси Қуролли Кучлари ташкил топганининг 30 йиллиги муносабати билан шу мавзуда тантанали байрам тадбири бўлиб ўтди.\n“Халқ ва армия бир тан-у бир жондир!” шиори остида ташкил этилган ушбу байрам тадбирида ҳарбийлар, байналмилалчи жангчи фахрийлар, ёшлар ва жамоатчилик вакиллари иштирок этди.\nКўнглимиз тинчлиги, хотиржамлигимиз ҳарбийларимиз туфайлидир. Байрам тадбирида бу алоҳида қайд этилди.\nТадбирда “Қуролли кучлар ташкил топганининг 30 йиллиги” кўкрак нишони ҳарбий хизматчиларга тантанали равишда топширилди.\nШунингдек, 180 нафар ҳарбий хизматчи ҳамда Жиззах гарнизони ишчи хизматчилари республика Мудофаа вазирининг “Намунали хизматлари учун” кўкрак нишони, фахрий ёрлиқ ҳамда қимматбаҳо совғалари билан тақдирланди.\nЖиззах гарнизонидаги бир гуруҳ ҳарбий хизматчилар ҳам рағбатлантирилди.\n– Президентимизнинг биз, ҳарбийларга йўллаган байрам табригини катта ҳаяжон билан тингладим, – дейди “Қуролли кучлар ташкил топганининг 30 йиллиги” кўкрак нишони билан мукофотланганлардан бири, II даражали сержант Ш.Раҳимбердиев. – Қалбим бир олам қувонч ва шодликка тўлди. Бизга билдирилаётган ишончдан ўзимизга янги куч-ғайрат олаётирмиз. Менга берилган бу мукофот – ҳарбий қисмимиздаги сафдошларимнинг фидокорона хизматига берилган мукофот деб биламан.\nТадбир иштирокчилари ҳарбийларга яратилган шароитлар билан яқиндан танишди.\nҲарбий қурол-яроқ, техникалар кўргазмаси ва концерт дастури намойиш этилди.


Технопарк – янги имкониятлар мажмуи | Доимий фаолият кўрсатувчи Наманган ярмаркаси\nБош саҳифа › Хабарлар\n– Мазкур лойиҳа тадбиркорликни янада ривожлантириш, тўлиқ қувват билан ишламаётган йирик саноат корхоналари базасидан унумли фойдаланиб, янги иш ўринларини яратиш, маҳсулот турларини кўпайтириш борасида кенг имкониятлар очади, – дейди Наманган шаҳар ҳокимлиги қошидаги тадбиркорлик субъектларини рўйхатга олиш инспекцияси раҳбари Рустамжон Исоқов. – Технопаркда тадбиркорлик субъектларини саноат майдонлари билан таъминлаш, ортиқча сарф-харажатларга барҳам бериш, маҳаллий маҳсулотлар ишлаб чиқарувчи кичик корхоналарни бир ерга жамлаб, улар учун зарур шарт-шароитлар яратиб бериш кўзда тутилган.\nЛойиҳани амалга ошириш учун аввалига шаҳардаги тўла қувват билан ишламаётган саноат корхоналари тасарруфидаги бўш майдонлар ҳисобга олинди ва улар ҳақида маҳаллий оммавий ахборот воситалари орқали эълон берилди. Тадбиркорлик субъектларини рўйхатга олиш инспекцияси томонидан бизнес-лойиҳалар билан мурожаат қилаётган субъектлар бирлаштирилиб, “Муштарий Интернэшнл ЛТД” қўшма корхонаси базасида илк технопарк ташкил этилди.\nМазкур корхонанинг қарийб 8500 квадрат метрлик бўш турган майдони таъмирланиб, 30 дан зиёд ишлаб чиқариш субъектлари жойлаштирилди. Мазкур субъектлар томонидан қисқа муддат ичида уч миллиард сўмдан зиёд сармоя жалб қилиниб, энг замонавий ишлаб чиқариш ускуналари ўрнатилди. Бугунги кунда мажмуада эркаклар костюм-шимлари, пальто, болалар кийимлари, пойабзал, замонавий пардалар тикиш, темир эшик ва дарвозалар ишлаб чиқариш цехлари, маиший техникалар, уяли алоқа ҳамда интернет хизматларини кўрсатиш шохобчалари фаолият кўрсатмоқда.\nБинонинг биринчи қаватида, шу ерда ишлаб чиқарилаётган маҳсулотларни сотиш имкониятлари ҳисобга олиниб, халқ истеъмол моллари, озиқ-овқат дўконлари, дорихона, ошхона ҳамда новвойхона ташкил этилгани аҳолига ғоят манзур бўлди.\nТехнопарк очилиши муносабати билан 455 янги иш ўрни яратилиб, уларда асосан хотин-қизлар, коллеж битирувчилари иш билан таъминланди.\n– Бундай имкониятлар фаолиятимизни янада ривожлантиришга хизмат қилади, – дейди якка тартибдаги хусусий тадбиркор Абдумалик Шарипов. – Технопаркдан 200 квадрат метр жой олиб, иш бошладик. Хориждан замонавий бичиш-тикиш ускуналари олиб келиб, болалар кийимлари тикишни йўлга қўйдик. Бир йилда 400 миллион сўмлик маҳсулот ишлаб чиқариш қувватига эга корхонамизда 15 киши меҳнат қилмоқда.\nТадбиркорларни қўллаб-қувватлашга қаратилган бундай тадбир босқичма- босқич ва изчил давом эттирилади.


«Барселона» — «Челси»: Гризманн асосий таркибда...\n23.07.2019 17:44 0 1666\nБугун, 23 июль куни «Челси» ва «Барселона» мавсумолди тайёргарлиги доирасида ўртоқлик ўйини ўтказди. Учрашув Япониянинг Саитама шаҳрида бўлиб ўтди.\nАҳамиятга молик янгиликлардан бири Антуан Гризманнинг «Барселона» сафида асосий таркибда майдонга тушиб, дебют қилиши бўлса, «Челси» Фрэнк Лэмпард қўл остида жиддий синовдан ўтди. Ҳар икки клуб қатор номдор ўйинчиларига дам беришга қарор қилди. Хусусан, «Барселона»дан Месси, Суарес учрашув қайдномасига киритилмади.\n«Челси» асосий вақтларда урган иккита голга, «Барселона» қўшимча вақтда битта гол билан жавоб бера олди.\n«Барселона» — «Челси» — 1:2\nГоллар: Ракитич (90+1); Тэмми Абраҳам (34), Росс Баркли (81).\nфутбол Барселона Челси антуан гризманн


Бош прокуратура: Қорақалпоғистонда “Қизил китобга” киритилган ҳайвонни овлаган броконьерлар қўлга олинди. Улар ҳайвонот дунёсига 100,3 млн сўм зарар етказишган\nҚорақалпоғистоннинг Тахтакўпир туманида броконьерлар қўлга олинди.\nМаълум бўлишича, 2019 йил 3 август куни Тахтакўпир тумани “Қўнғираткўл” овул фуқаролар йиғини ҳудудида, Тахтакўпир туманида яшовчи фуқаро Х.Қ ўзининг “ИЖ-58” русумли 12 калибрли 2 стволли ов милтиғи билан фуқаролар Д.М, А.Ж ва М.Т билан бирга “Уаз-469” русумли автомашинада ёритқич ускуналар билан фойдаланган ҳолда, ноқонуний равишда Ўзбекистон Республикасининг “Қизил китобига” киритилган сут эмизувчилар турига мансуб бўлган 3 дона жайронларни овлаб, отиб ўлдирган.\nБош Прокуратуранинг маълум қилишича, мазкур ҳолат бўйича Орол табиатни муҳофаза қилиш прокуратураси томонидан Жиноят кодексининг тегишли моддаси билан жиноят иши қўзғатилиб, тергов ҳаракатлари ўтказилмоқда.\nСирдарёда 21 ёшли қиз куппа-кундузи ўз қўшнисини тунади\nНавоийда 3 яшар ўғлини сотаётган она қўлга олинди\nАндижондаги ҳайвонот боғида шер қоровулни ғажиб ташлади. Боғ маъмурияти эса бу хабарни инкор этмоқда...\nСирдарёда банк филиалининг собиқ раҳбари ярим миллиард сўмдан ортиқ пулларни ўзлаштиргани маълум бўлди\nСирдарёда банк филиалининг собиқ раҳбари ярим миллиард сўмдан ортиқ пулларни ўзлаштиргани маълум бўлди. Бу ҳақда Бош...\nШерзод Шерматов коронавирус билан зарарланди\nХалқ таълими вазири Шерзод Шерматов коронавирус билан зарарланди. Бу ҳақда вазир телеграм каналда маълум қилди....\nЎзбекистонда 11 августда 679 киши коронавирусга чалиниб, 1098 нафар бемор ундан соғайди\nЎзбекистонда 11 августда 679 киши коронавирусга чалиниб, 1098 нафар бемор ундан соғайди. Айни вақтда касалликка...\nЎзбекистондаги вилоятларнинг бирида тўй ўтказишга рухсат берилди\nБугун, 11 август санасидан бошлаб Наманган вилоятида карантин чоралари босқичма-босқич юмшатилиб борилади. Бу бўйича...\nШаҳло Аҳмедова тўйларга чиқиб қўшиқ айтмаслиги ва Шаҳрам Ғиёсов билан муносабати ҳақида гапирди\nХонанда Шаҳло Аҳмедова тўйларга чиқиб ашула айтмаслиги ва Шаҳрам Ғиёсов билан муносабати ҳақида гапирди. Бу бўйича...


Юлдуз Усмонова ШҲТга атаб қўшиқ куйлади » Ўзбекистон янгиликлари – Zamin.uz\nЮлдуз Усмонова ШҲТга атаб қўшиқ куйлади\nЎзбекистон халқ артисти Юлдуз Усмонова доим теша тегмаган мавзуларга қўл урадиган хонандалардан. Санъаткор 23-24 июнь кунлари Тошкент шаҳрида бўлиб ўтиши кутилаётган Шанхай ҳамкорлик ташкилотига аъзо давлатлар раҳбарлари саммити ва ташкилот фаолиятини ўзида тасвирлаган қўшиқ яратди.\nЖорий йилнинг 21 июнь куни YouTube’га жойланган ушбу қўшиқ интернет фойдаланувчиларининг эътиборини ортиб келмоқда. Хонанда қўшиғида тинчликни, халқлар ва миллатлар ўртасидаги мустаҳкам дўстлик ришталарини мадҳ этган. У қирғиз, қозоқ, рус, хитой, тожий ва ўзбек халқлари номини тилга олиб қўшиқ куйлар экан, унда асосий эътиборини миллатлар ўртасидаги тотувлик, ўзаро ҳамкорлик ва ривожланишга қаратган.\nҚўшиқ турли халқ мусиқаси ва йўналишини ўзида мужассам этган бўлиб, унинг сўзлари қирғиз, қозоқ, рус, хитой, тожик ва ўзбек тилларида куйланади.\n18:37 Юлдуз Усмонова катта саҳналарга қайтганидан кейинги илк клипини тақдим этди\n08:09 Жаҳонгир Отажоновнинг Юлдуз Усмоновага жавоби саҳнада жаранг сочди (Видео)\n13:57 Гулсанам Мамазоитова: “Юлдуз Усмонова билан ҳали бирон марта ҳам гаплашмаганман”\n09:40 10 йил давомида Юлдуз Усмонова илк бор «Истиқлол»да куйлади (Видео)\n13:42 Нилуфар Усмонова «аборт» қилдирилган вужудлар тилидан таъсирли қўшиқ куйлади (видео)


Чемпион футболчилар тақдирланади\nЎзбекистон тарихида Осиё чемпионлигини қўлга киритган илк жамоа (U16) 7 октябр куни Тошкентга қайтиб келди. Ёш чемпионларни тақдирлаш маросими 18 октябр куни ўтказилади.\nТарихга кирган футболчилар\nТеҳронда ўтган 16 ёшгача бўлганлар орасида футбол бўйича Осиё чемпионати финалида ўзбекистонлик ўсмирлар ғалабага эришиб, ўз тарихида илк маротаба Осиё чемпионига айланди.\nОсиё чемпионлари сифатида, ўзбек футболчилари 2013 йилда Бирлашган Араб Амирликларида бўлиб ўтадиган 16 ёшгача бўлганлар орасида Жаҳон чемпионатига йўлланмани олишга муваффақ бўлди.\nЯкшанба куни Тошкент аэропортида чемпионлар карнай-сурнайлар билан кутиб олинди.\nКутиб олганлар орасида Ўзбекистон Футбол Федерацияси президенти Мираброр Усмонов ҳам бўлди.\nЧемпионликни қўлга киритган Ўзбекистон ўсмирлар терма жамоаси мураббийи Дилшод Нуралиев Озодликка айтишича, жамоа Осиё чемпионатига яхши тайёргарлик кўргани боис ғалабага эришишга муваффақ бўлган.\nДилшод Нуралиев билан суҳбатни тўлиқ равишда қуйида тинглашингиз мумкин:\nДилшод Нуралиев билан суҳбат.\nЎзбекистон Футбол Федерацияси матбуот котиби Санжар Ризаев 16 ёшли футболчилар Осиё чемпионатидаги ғалабаси билан тарихга кирди дейди.\n- Ўзбекистон ўсмирлар терма жамоасининг Осиë чемпионатидаги чемпионлиги бу ОФК (Осиë футбол конфедерацияси) миқëсидаги биринчи чемпионлик. Бунгача финаллар кўп бўлган, аммо биринчи чемпионлик экани алоҳида эслатиб ўтилиши керак. Шу тобда кўпчилик 1994 йилдаги Осиë ўйинларида ғалаба қозонган Ўзбекистон миллий терма жамоасининг ғалабасичи деган саволни бериши мумкин. Жавоб шундан иборат бўлади. У вақтларда айнан Осиë ўйинлари Осиë Олимпия қўмитаси томонидан ўтказилади ва худди Олимпиада ўйинларининг Осиë қитъасидаги кўриниши ҳисобланади. Бу айнан спорт ўйинлари, спорт фестиваллари доирасида ўтказилган футбол турнири ҳисобланади. Гарчи ана шу турнирдаги ғолиблик қанчалик тарихий ва ëқимли бўлмасин ушбу турнир ОФК миқëсида ўтказилмаганлиги учун биз куни кеча ўсмирлар терма жамоаси томонидан қўлга киритлган чемпионлик айнан ОФК байроғи остида ўтказилаëтган мусобақалардаги илк чемпионлик унвони сифатида алоҳида ана шу унвонни таъкидлаб ўтишимиз керак бўлади,- дейди Ризаев.\nЖамоа етакчи юлдуз ўйинчисиз ғалабага эришди\nСанжар Ризаевнинг айтишича, Дилшод Нуралиев мураббийлигидаги Ўзбекистон ўсмирлар терма жамоасида етакчи юлдуз ўйинчилар бўлмаса-да, яхши жамоавий ўйин футболчиларга муваффақият келтирган.\n- Футболда энг асосийси жамоавий ўйин эканлигини ва Дилшод Нуралиевда, мен сизга бир нарсани айтиб ўтаман, айнан сафарга кетишдан олдин мураббийлар кенгаши мажлиси ўтказилган эди ва ўшанда жамоада етакчи юлдузнинг йўқлиги хавфсираш билан тилга олинган эди. Чунки бунгача ўсмирлар ўртасидаги Осиë чемпионати финалида ўйнаб Мексикадаги жаҳон чемпионатида катта ютуқларга эришган Алексей Естафеев жамоасида икки нафар яққол етакчи бор эди. Бу Аббос Махсталиев ва Темур Ҳакимов. Лекин Дилшод Нуралиевнинг жамоасида бундай яққол ажралиб чиққан етакчи йўқ эди ва қайсидир жиҳатдан бу нарса жамоанинг фойдасига хизмат қилди. Айтишадику майдонда бир жангчи жангчи эмас армия яъни аскарларнинг барчаси жангчи деб,- дейди Ризаев.\nЧемпион ўсмирлар тақдирланади\nОсиё чемпионлигини қўлга киритган Ўзбекистон ўсмирлар терма жамоасини тақдирлаш маросими 18 октябрга белгиланди.\nРизаевнинг айтишича, шу куни футболчилар ва уларнинг ота-оналари ҳам олқишланади.\n- 18 октябр куни уларни тақдирлаш маросими ўтказилади. Ҳам концерт дастури, ҳамда зиëфат. Бунга қўшимча равишда уларни тарбиялаб, вояга етказган ота-оналари ва мураббийлари моддий рағбатлантирилади. Маълум бир миқдорда пул мукофотлари берилади ва футболчиларнинг ҳар бирига федерация томонидан алоҳида совға ҳам берилади,- дейди Ризаев.\nСанжар Ризаев Ўзбекистон ўсмирлар терма жамоаси қўлга киритган ғалабанинг асосий омилларига ҳам тўхталди. Қуйида Санжар Ризаев билан суҳбатни тўлиқ тинглайсиз.\nАмпутантлар терма жамоси ҳам ғалабага эришди\n7 октябр куни Россиянинг Калининград шаҳрида ногирон-ампутантлар ўртасида Жаҳон кубоги мусобақалари бошланди.\nМусобақанинг биринчи кунида Ўзбекистон терма жамоаси Туркия жамоаси билан беллашиб, 6:1 ҳисобида йирик ғалабага эришди.\nЎзбекистон футболчилари 2010 йили Аргентинада ўтказилган жаҳон чемпионатида ҳам ғалаба эришиб, чемпионликни қўлга киритган эди.\nСанжар Ризаевнинг айтишича, бу йил ҳам ампутантлар жамосидан умид катта.\nҚуйида Ризаевнинг Ўзбекистон ампутантлар терма жамоаси борасида фикрларини тинглашингиз мумкин.\nСанжар Ризаев ампутантлар жамоаси ҳақида\nҲаваскор футболчилар ҳам Сочидан ғалаба билан қайтишди\n7 октябр куни Сочида ёш ҳаваскор футболчилар ўртасидаги “Чарм тўп” Халқаро турнири якунланди.\nТурнир финалида Андижоннинг “ЎзДонгЖу” жамоаси Украинанинг Мариупол жамоаси билан беллашди.\nАндижонлик спортчилар 1:2 ҳисобида ғалабани бой бериб, турнирда иккинчи ўринни олишга эришди.


Ўзбекистонлик талабаларни қўшни давлатлардан қайтариш масаласига ойдинлик киритилди NUR-SULTAN. Kazinform – Шу йилнинг 7 февралидан қўшни республикаларда ўқиётган ўзбекистонлик талабалар ўқишини маҳаллий ОТМларга кўчириш бўйича аризалар қабули бошланган. Талабгорлар ва уларнинг ота-оналаридан келиб тушган кўплаб мурожаатларни инобатга олган ҳолда, бу муддат 15 мартгача узайтирилган, деб хабар беради Kazinform kun.uz сайтига ҳавола қилиб.\nЖорий йилда 1 мингдан зиёд овул тезкор мобиль интернет билан таъминланади NUR-SULTAN. Kazinform – 2020 йил охиригача 1000дан зиёд овул тезкор мобиль интернет билан таъминланади. Бу ҳақда ҚР Рақамли ривожланиш, инновациялар ва аэрокосмик саноат вазири Асқар Жумағалиев маълум қилди, деб хабар беради Kazinform мухбири.\nКоронавирус тарқалган Diamond Princess лайнерида 4 нафар Қозоғистон фуқаролари бор NUR-SULTAN. Kazinform – Коронавирус тарқалган Diamond Princess лайнерида 4 нафар Қозоғистон фуқаролари бор. Бу ҳақда ҚР Соғлиқни сақлаш вазирлиги расмий вакили Диас Ахметшарип маълум қилди, деб хабар беради Kazinform мухбири.\nТуркистон вилояти гўшт экспорти бўйича – биринчи ўринда TÚRKİSTAN. Kazinform – Туркистон вилоятида қишлоқ хўжалиги ялпи маҳсулот ҳажми 629,8 млрд тангани ташкил қилди. Бу ўтган йил билан таққослаганда 85,5 млрд танга ортиқ демакдир, деб хабар беради Kazinform.\nХитойдан яна 211 одам эвакуация қилинди ALMATY. Kazinform – Бугун Алмати халқаро аэропортига Хитойдан 211 йўловчиси бор чартер рейси етиб келди, деб хабар беради Kazinform мухбири.\nМиллий банк раиси Президентга пул-кредит сиёсати бўйича вазиятни маълум қилди NUR-SULTAN. Kazinform – Давлат раҳбари Қасим-Жомарт Тоқаев Миллий банк раиси Ерболат Досаевни қабул қилди, деб хабар беради Kazinform Ақордага ҳавола қилиб.\nБокс бўйича Олимпиада совриндори Иван Дычко полициячиларга мастер-класс ўтказди QOSTANAI. Kazinform – Қозоғистон Республикасида хизмат кўрсатган спорт устаси, икки марта Олимпиада ўйинлари бронза медали соҳиби Иван Дычко полиция махсус хизмат ходимларига мастер-класс ўтказди, деб хабар беради Kazinform мухбири.\nПрезидентнинг Германияга ташрифи: Бирқатор давлатлар раҳбарлари билан учрашув ўтказилади NUR-SULTAN. Kazinform – Давлат раҳбари Қасим-Жомарт Тоқаев Мюнхен шаҳрига (Германия) иш ташрифи билан боради. Бу ҳақда Kazinform ҚР Президенти матбуот котиби Берик Уалига ҳавола қилиб хабар беради.\nТуркистон шаҳри ҳақида янги фильм чиқарилди TÚRKİSTAN. Kazinform – «Туркистон юрагимда!» номли янги фильм тақдимоти бўлиб ўтди, деб хабар беради Kazinform мухбири.\nПрезидент Индустрия ва инфратузилмаларни ривожлантириш вазирини қабул қилди NUR-SULTAN. Kazinform – Қозоғистон Президенти Қасим-Жомарт Тоқаев Индустрия ва инфратузилмаларни ривожлантириш вазири Бейбит Атамқуловни қабул қилди, деб хабар беради Kazinform Ақорда матбуот хизматига ҳавола қилиб.\nХитойда коронавирус авжига чиқди: касаллар сони бир кунда кўп марта ортди BEIJİŃ. Kazinform – Касаллик ўчоғи ҳисобланмиш Хубэй провинциясида (Марказий Хитой) ўтган сутканинг ўзида 14 840 одам коронавирус юқтирганлиги маълум бўлди, деб хабар беради Kazinform мухбири.


Покистонда имом шаккокликда айблаган бола ўз қўлини кесиб ташлади\nПокистоннинг Пунжоб вилоятида имомнинг маърузасини чала эшитган 15 яшар болакай шаккокликда айблангач, қўлини кесиб ташлади. Бир қатор ғарб агентликлари хабарига кўра, имом пайғамбар Муҳаммад алайҳиссаломни ким ёқтирмайди, деб сўраган кезда хаёли бошқа жойда бўлган болакай билмасдан қўлини кўтариб юборган. Ҳозирда боланинг оиласи унинг бу ҳаракатини олқишлаётгани хабар қилинмоқда.\nМаҳаллий полиция бошқармаси бошлиғи Наушер Аҳмадга таянган AFP агентлигининг хабар қилишича, ҳодиса Ҳужра Шоҳ Муқим туманидаги маҳаллий масжид имомининг 4 кун муқаддам қилган маърузасидан сўнг содир бўлган.\nБу шаҳар Пунжоб вилояти маркази Лаҳор шаҳридан 125 километр нарида жойлашган.\nХабар қилинишича, имом Ислом пайғамбари Муҳаммад алаҳийссаломни севганлар уни намозларида дуо қилади, деб насиҳат қилган. Сўнгра жамоатга юзланиб, ким пайғамбарни севмайди, деб сўраган.\nЎша пайтда жамоат сафида бўлган 15 яшар болакай хаёли бошқа жойда ўтирган ҳолда адашиб қўлини кўтариб юборган.\nШу ондаёқ масжид имоми болага ишорат қилиб, уни шаккокликда айблагани ва бундай гуноҳ учун Исломда ўлим жазоси борлигини уқдира кетгани айтилмоқда.\nГарчи, маърузага йиғилганлар боланинг адашиб, қўл кўтарганини айтган ва уни юпатишга уринган бўлса-да, имомнинг айбловларидан ҳаяжонга тушган бола уйига қайтгач, кўтарган қўлини кесиб ташлаб, ликопчага солганча масжид имомига тақдим этган.\nCNN телеканали болакайнинг исми Муҳаммад Анвар, деб хабар қилмоқда. Шунингдек, телеканал хабарида воқеадан сўнг масжид имоми Шаббир Аҳмад қўлга олингани айтилмоқда. Лаҳор полициясидан олинган маълумотга кўра, имом нутқи орқали нафрат қўзғашда айбланмоқда.\nҲужра Шоҳ Муқим тумани полицияси ходими Аҳмадга кўра, маҳаллий аҳоли ва болакайнинг оиласи унинг бу ҳаракатидан фахрланишини айтмоқда. Болакайнинг олқишланиши акс этган видео эса қўлма-қўл бўлмоқда.\nШаккоклик - Покистонда мусулмон ва номусулмонларга қарши қўлланиладиган ва ўзбошимча судлар воситасида қаттиқ жазоланадиган айбловлардан биридир.\n200 миллион аҳолиси бўлган бу давлатда айни айблов учун одамларни тошбўрон қилиш ҳоллари тез-тез учраб туради. 2014 йилда мамлакат бўйлаб шаккоклик айблови қўлланган жами 1 минг 400 та ҳолат қайд этилган.\nҒарб давлатларидаги инсон ҳуқуқларини ҳимоя қилувчи ташкилотлар эса мамлакатда 1947 йилда қабул қилинган қонун асосида шаккоклик учун белгиланган жазо маҳаллий уламолар ва уларга эргашганлар томонидан нотўғри қўлланишини қоралаб келади.


Халқ розилиги - устувор вазифа - Ўзбекистон Янгиликлари\nХалқ розилиги — устувор вазифа\nАҳолининг муаммоларини ўрганиш, уларга ечим топиш, кам таъминланган оилаларни ижтимоий ҳимоя қилиш, ёшлар ва аёллар дафтаридан ўрин олган фуқароларни иш билан таъминлаш масалалари Қашқадарё вилоятидаги Президент Халқ қабулхоналари ва сектор раҳбарлари томонидан жорий йилда ҳам амалий натижалар билан давом эттирилмоқда.\nКосон туманида 1-сектор раҳбари билан ташкил этилган сайёр қабулда 80 дан ортиқ мурожаатлар қабул қилинди, 50 нафар фуқаронинг муаммоси шу ернинг ўзида ҳал этилди. Мурожаатларнинг аксарияти бандлик, уй жой, тиббий ёрдам, йўл қурилиши, тадбиркорлик фаолиятини йўлга қўйиш, кредит олиш билан боғлиқ масалалардир.\nКосон туманидаги “Қуйбоғ” маҳалласида истиқомат қилувчи Нилуфар Йўлдошева тадбиркорлик қилиш истаги борлигини айтиб, чорвачиликни йўлга қўйиш учун имтиёзли кредит олишда ёрдам беришларини илтимос қилди. Унинг муаммоси тез кунларда ҳал қилиб бериладиган бўлди.\n“Регзор” маҳалла фуқаролар йиғинида истиқомат қилувчи Наргиза Бекмуродованинг 4 нафар вояга етмаган фарзанди бор. Сайёр қабулга келиб, тикувчилик қилиш нияти борлигини, аммо тикув машинаси олишга қурблари етмаётганлигини айтиб, кўмак сўради. Унга тикув машинаси совға қилинди. Шу билан бирга тадбиркорлик фаолиятини йўлга қўйиш учун 30 миллион сўм имтиёзли кредит ҳам бериладиган бўлди. Шу куни “Аёллар дафтари”дан ўрин олган яна 10 нафар хотин-қизларга замонавий тикув машиналари топширилди.\nФурқат Тўхтаев “Бунёдкор” маҳалласида яшайди. Мавсумий ишларда ишлаб юрган бу йигит сайёр қабулга келиб, деҳқончилик қилиш истаги борлигини билдирди ва ер сўради. Унга “Гувалак” ҳудудидан 1 гектар ер ажратиб бериладиган бўлди. Гап шундаки, ушбу ҳудудда фойдаланилмай ётган ер майдонида интенсив боғ ташкил этиш режалаштирилган. Айни пайтда 52 та артезиан қудуқ қазилиб, тайёргарлик ишлари олиб борилмоқда. Сайёр қабул давомида иш сўраб мурожаат қилган, “Ёшлар дафтари”дан ўрин олган яна 9 нафар йигит-қизга 1 гектардан ер ажратилгани ҳақидаги сертификатлар топширилди.\n“Дўстлик” маҳалласидан Шавкат Абдиназаров кўпнинг дардини айтиш учун сайёр қабулга ташриф буюрди. Маълум бўлишича, маҳаллада 2 500 дан ортиқ аҳоли истиқомат қилади, 200 га яқин оила янги уй-жой қуриб, массивга кўчиб чиқишган. Ўзлари қўлбола усулда симёғочлар ўрнатиб, электр симлари ҳам тортиб олишган. Бу эса электр таъминотида муаммоларни келтириб чиқарди. Ана шу масалалар сайёр қабулда ўртага ташланди. Туман электр корхонаси томонидан маҳаллага яна қўшимча 160 киловатли янги трансфарматор ўрнатиб берилди. Ёғоч устунлар ўрнига темир устунлар алмаштириш ишлари давом этмоқда. Бундан ташқари 850 метрлик замонавий кабел тармоғи ҳам тортилмоқда.\n“Дўстлик” маҳалласида яшовчи Маҳбуба Мўминованинг ҳам шу куни ташвишлари анча енгиллашди. Тақдирнинг аччиқ қисмати туфайли ён қўшнисининг 6 нафар фарзанд бир кунда ҳам онадан, ҳам отадан ажралиб қолди. Уларни ўз бағрига олган аёл 2 йилдан буён ўзининг 2 фарзанди билан бирга оқ ювиб, оқ тараб келмоқда. Аммо рўзғор тебратиш борасида бироз қийинчиликка учраётганлиги сабабли ёрдам сўраб сайёр қабулга келди. Шу куннинг ўзида унга 30 миллион сўм ёрдам пули берилди. Бундан ташқари, ҳомийлар томонидан болаларга кийим- кечаклар, ўқув қуроллари олиб берилди. Қарши шаҳрининг диққатга сазовор жойлари, тарихий манзиллари бўйлаб саёҳат ҳам уюштирилди.\nТуманнинг “Обод турмуш” маҳалласида истиқомат қилувчи Камол Жўраев тақдир синовларига енгилмай курашиб келаётганларнинг бири. Гарчи 2-гуруҳ ногирони бўлса-да, рўзғорини боқиш, 4 нафар фарзандини бекаму кўст қилиб вояга етказиш учун ҳаракат қилади. Туман Халқ қабулхонаси ва сектор раҳбарларининг кўмаги билан “Ҳар бир оила тадбиркор” дастури асосида 30 миллион сўм кредит олиб, томорқасидаги 5 сотих ерга иссиқхона қурди. Бу ерга лимон, помидор, бодринг кўчатларини экишни режалаштираяпти.\nКосон туманидаги “Айрончи” маҳалласи туман марказидан 20 км узоқликда жойлашган. Шу вақтгача ўқувчилар 1932 йилда лой пахсадан қурилган мактабда таълим тарбия олиб келишган. Аввалги қабулларда маҳалла фаоллари ва ота оналар авария ҳолатига келиб қолган мактабни таъмирлаб беришларини сўраб мурожаат қилишган эди. Бу муаммога ҳам ижобий ечим топилди. 2020 йилда 3 қаватли 300 ўринли янги мактаб қурилиши туман ҳокимлиги томонидан инвестиция дастурига киритилди. Қисқа муддатда янги замонавий, барча шарт шароитларга эга мактаб барпо қилинди. Билим даргоҳи замонавий ўқув жиҳозлари билан ҳам таъминланди.\nУшбу маҳаллада 5 мингдан ортиқ аҳоли истиқомат қилади. Боғча ёшидаги болалар сони эса 500 нафардан ортиқ. Аммо ҳудудда бор-йўғи битта мактабгача таълим ташкилоти бўлиб, у ҳам 90 йилларда қурилган, мослаштирилган бинода фаолият олиб борган. Аҳолининг халқ қабулхонасига мурожаатидан сунг, янги мактабгача таълим ташкилоти қуриш маҳаллий дастурга киритилиб, 3 миллиард 400 миллион сўм эвазига 125 ўринли замонавий боғча қурилиб, ишга туширилди.\n“Эсабой” маҳалласи туман марказидан 12 км узоқликда жойлашган. Ҳудуддаги 1997 йилда қурилган қишлоқ врачлик пункти 3 та маҳалла, 6 та қишлоқнинг 10 мингдан ортиқ аҳолисига хизмат кўрсатган. Йиллар ўтиб бино ночор аҳволга келиб қолганлиги туфайли, тиббиёт ходимлари қўшни маҳалла фуқаролар йиғини биносининг 3 та хонасида фаолият юритишга мажбур бўлишди. Бугун инвестиция дастурига асосан ажратилган 586 миллион сўм эвазига эски бино қайта реконструкция қилинди. Айни пайтда сунгги пардозлаш ишлари амалга оширилаяпти. Ушбу замонавий оилавий шифокорлик пунктида аҳолига сифатли тиббий хизмат кўрсатиш учун барча шарт шароит ва қулайликлар яратилмоқда.\nБу хайрли ишлар аҳоли саломатлигини мустаҳкамлаш, мактабгача таълим, мактаб таълимини тубдан яхшилаш, аҳолининг турмуш фаровонлигини ошириш сингари Президент мурожаатномасидаги устувор вазифалар ижросини таъминлашга хизмат қилиши билан янада аҳамиятлидир.\nМарказий банк 30 ёшда! — бунёд этилиш тарихи\nБастакор Жасур Бадалбаев ( Jasur Badalbaev) яратган илк қўшиқ!\nҚорақалпоғистонда халқаро Қизил китобга киритилган ноёб қуш — йўрға тувалоқларининг 402 таси кўпайтириш учун қўйиб юборилди


7 Декабрь 08:41\nМOSKVA. ТASS - Кazinform - Коронавируснинг янги «омикрон» штамми ҳайвонларда мутацияга учраб, кейин одамларга юқиши мумкин. Бу янги турнинг хусусиятларини кўрсатади. Бу ҳақда ДНKОМ молекуляр-генетик тадқиқотлар илмий маркази асосчиси ва бош директори Aндрей Исаев маълум қилди, дея хабар беради Kazinform TASSга таяниб.\nЖССТ прогнози: Европада пандемия «омикрон» штаммидан кейин тўхташи мумкин Туркистон вилоятига «Спутник Лайт» вакцинасининг 25 минг дозаси етказилди Бемор болаларни даволаш учун Чимкентга қиммат дори воситалари олиб келинди\nБиз биламизки, «Омикрон» штаммини биринчи бўлиб тарқатган беморда иммунитет пасайган ва сурункали ОИТВ инфекцияси бўлган. Беморда коронавируснинг сурункали шакли ҳам бор эди. Унинг танасида CОVID-19 мутацияси бўлган бўлиши мумкин. Бироқ, менинг назариям бироз бошқача. Катта мушуклар, кийиклар ва судралиб юрувчиларнинг турли турлари каби сутэмизувчилар коронавирус билан касалланганлигини биламиз. Жанубий Aфрикада одамлар ҳайвонлар билан яқин алоқада. Менимча, CОVID-19 йирик сутэмизувчиларни юқтириб, уларнинг танасида ривожланади. Бу вируснинг турлараро юқиши жараёнида оқсиллар бирикмаси ва генетик хилма-хилликнинг шаклланишида турли хил фарқлар мавжудлиги билан боғлиқ», — деди Исаев.\nУнинг сўзларига кўра, бу штамм билан касалланган беморга нотўғри ташхис қўйилган бўлиши мумкин. Олимлар иммунитет танқислиги билан касалланган одамни нотўғри ташхис қўйилган бўлиши мумкин бўлган «нол бемор» рўйхатига киритдилар. Беморга маҳаллий овчи, жанубий африкалик қўриқчи ёки саваннага бориб, қўриқхонада ишлаган киши юқтирган бўлиши мумкин», - дея тушунтирди у.


35:32 Мухаммад Содик | Коран\n← 35:31 Мухаммад Содик\n35:33 Мухаммад Содик →\n35:32 Мухаммад Содик\nСўнгра бу китобни Ўз бандаларимиздан танлаб олганларимизга мерос қилдик. Бас, улардан ўзига ўзи зулм қилувчилари бор, улардан ўртачалари бор ва улардан Аллоҳнинг изни ила яхшиликларга ўзувчилар ҳам бор. Ана шу айни улуғ фазлдир. [i]\nАллоҳ таоло Ўзининг боқий мўъжизаси бўлмиш ҳақ китоби-Қуръони Каримни Муҳаммаднинг (с. а. в.) умматига мерос қилиб берди. Бу иноятда шон-шараф ҳам, жуда улкан масъулият ҳам бор. Улар ўша шон-шарафга номуносиб ва зиммасидаги масъулиятни англаб етмаган осийлардир. Бу тоифадаги одамларнинг ёмонликлари яхшиликларидан кўп бўлган Улар ўзларига ишониб топширилган ҳақ китобга муносиб бўла олмай ўзларига ўзлари зулм қилганлардир. Уламоларимиз «ўртачалар»-фарз ва вожиб амалларни адо этадиган, ҳаромлардан узоқ бўлган, баъзи мустаҳабларни тарк этиб, баъзи макруҳларни қилган кишилардир, дейдилар. Улар барча фарз, вожиб ва суннат амалларни тўлиқ адо этадилар. Барча ҳаром, шубҳали ва макруҳ амаллардан узоқда бўладилар. Бунинг устига номига яхшилик бўлса, ҳаммадан ўзиб етиб борадилар. [↩]


Карантин даврида кичик бизнес корхоналари тўлаши керак бўлган 4,6 млрд сўм пеня ва жарималардан воз кечилди\nДавлат солиқ қўмитаси бошқарма бошлиғи Музаффарюсуф Назаров АОКАда ўтказилган онлайн брифингда карантин чекловлари давомида тадбиркорларга берилаётган солиқ имтиёзлари ҳақида маълумот берди.\nҚўмита вакилининг қайд этишича, жорий йилнинг 1 январидан 15 майгача бўлган муддатда кичик бизнес субъектларининг ер ва мол-мулк солиғи бўйича ҳосил бўлган пеня ва жарималар суммаларидан воз кечилган. Натижада, 16 251та кичик бизнес корхоналарининг 4,6 миллиард сўм миқдоридаги йиғилиб қолган пеня ва жарималари тўлиқ ҳисобдан чиқарилган.\n«Бундан ташқари, 1 майдан 1 июлгача микрофирмалар ва кичик корхоналар учун ижтимоий солиқ ставкаси 12 фоиздан 1 фоизгача пасайтирилди. Бунинг билан 1 млн 681 минг 769та иш ўрни ташкил этган 328 минг 782та микрофирма ва кичик бизнес субъектлари солиқ тўловчиларининг солиқ юки камайтирилди.\nУларга белгиланган муддат давомида ҳисобланган ижтимоий солиқнинг умумий миқдори 601 миллиард сўмни ташкил этади, аммо ставка сезиларли даражада пасайгани сабабли мазкур солиқ тўловчилар бюджетга 50 миллиард сўм тўлайдиган бўлди. Тақдим этилган имтиёз миқдори эса 551 миллиард сўмни ташкил этади», деди Музаффарюсуф Назаров онлайн брифингда.


Депутатлик сўровига вилоят ҳокимияти ёрдам кўрсатди\nby s24admin · Published 29.10.2019 · Updated 29.10.2019\nАввал хабар берганимиздек, Сирдарё вилоят болалар шифохонасининг айрим бўлимлари яқин-яқингача таъмирталаб аҳволда эди. 1999 йилда мактабгача таълим муассасаси негизида ташкил топган шифохона ҳозирги вақтга келиб вилоят миқиёсида долзарб аҳамиятга эга хисобланади. Ҳар куни бу ерга қанчадан-қанча болалар шифо умидида ташриф буюрадилар.\nОлий Мажлис Сенати аъзоси, Ўзбекистон “Адолат” СДПдан Халқ депутатлари вилоят Кенгаши депутати Арипжон Қудратов вилоят болалар шифохонасидаги мазкур муаммо юзасидан вилоят хокимлигига депутатлик сўрови киритганида зум ўтмай ҳокимлик мутасаддилари болалар шифохонасини чиройли кўринишга келтириб қўйишди. Бунда албатта, юборилган депутатлик сўровига масъулият билан ёндашган вилоят хокимлигининг алоҳида ўрни бор.\nЛойиҳа қиймати 360 000 000 (уч юз олтмиш миллион) сўм бўлган ушбу таъмирлаш ишларига вилоят хокимлиги бош-қош бўлиб, бугунги кунда болалар шифохонасининг кардиология, неврология, пулманология, эрта ёшли патология ва хаста чақалоқлар бўлими таъмирдан чиқарилиб, янги жиҳозлар келтирилди. Хусусан, эски кароват ва шкафлар янгисига алмаштирилди. Мустаҳкам ва чиройли кўринишдаги ер усти қопламалари, яъни линолиумлар ўрнатилди.\nШифохонамизда чиндан ҳам таъмирталаб ҳолатлар мавжуд эди. Ўз навбатида тиббий жиҳозларга ҳам эҳтиёж юқори эди. Бу ишларни ҳал этиш режага киритилган эди. Босқичма-босқич амалга оширилиб келинаётганди. Бироқ, депутат ташаббуси билан бу ишларнинг бориши тезлашиб, бугунги кунда шифохонамизнинг асосий бўлимлари таъмирланди, етарли жиҳозлар билан таъминланди. Бундан, албатта, даъволанувчи беморларимиз жуда ҳам хурсанд.\nНигора ТОЖИЕВА, даъволанувчи бемор боланинг онаси\nМен қизимни ҳар олти ойда мана шу шифохонада даъволатиб тураман. Олдинлари шифохона бу каби шинам кўринишдаги, шароитлари тўла-тўкис бўлмаган. Бугунга келиб ёш болалар учун ҳам биз ота-оналар учун ҳам ҳар томонлама қулай шароитлар яратилди. Замонавий кўринишдаги шинам хоналарда даъволаниб, яхши хордиқ чиқаряпмиз. Иссиқ-совуқ сув доимий чиқиб туради. Биз бундан жуда мамнунмиз. Халқни ўйлаган “Адолат” партиясига раҳмат. Шунингдек, ҳомийлик кўрсатган вилоят ҳокимиятига ҳам алоҳида ташаккуримизни билдирамиз.\nГувоҳи бўлганингиздек, сиёсий партия ташаббуси, қолеверса, юборилган депутатлик сўровларига бефарқ бўлмаган хокимлик мутасаддиларининг ёрдами туфайли вилоятимиз ахолиси учун муҳим аҳамиятга эга болалар шифохонаси кўзни қувнатадиган даражага етказилди. Партия халқ манафаатлари йўлида бундан сўнг ҳам оғишмай дадил қадам ташлайверади.\nby s24admin · Published 04.09.2019\n“УМРА” САФАРИГА БОРИШНИ ИСТАГАН ФУҚАРОЛАР ДИҚҚАТИГА!


Оловли адреналин томошаси ёхуд "муваффақиятингнинг ҳақиқий қуввати"ми? | Fayzbog.uz\nОловли адреналин томошаси ёхуд “муваффақиятингнинг ҳақиқий қуввати”ми?\nБугун қувват берувчи ичимликларнинг фойдаси ҳақидаги рекламалар тобора кўпайиб бормоқда: “Уларни ичиш – бу жуда зўр танлов, бу замонавийлик белгиси, уни ичсанг, албатта, омадинг чопади, қувватинг ошади, ўзингни яхши ҳис қиласан, ҳаётингда сен хоҳлагандек ҳамма нарса бир зумда амалга ошади. Бир сўз билан айтганда, бу ичимлик –“Муваффақиятингнинг ҳақиқий қуввати”дир. (Қуйидаги иқтибослар қувват берувчи ичимликлар ҳақидаги турли ОАВларидаги реклама эълонларидан олинди).\nАлбатта, бундай жозибали чақириқлардан, ОАВларда муттасил ёритилаётган агрессив рекламалардан сўнг бу ичимликни жилла қурса бир марта татиб кўрмасанг бўлмайди-ёв?! Боз устига, барча ОАВлар бу борада ким ўзарга рақобатга киришганга ўхшайди. Жорий йилнинг 5 сентябрида “kun.uz” сайтида “Чинакам куч-қувват манбаи – Adrenaline Rush® Ўзбекистонда” мақоласини ўқиб, ундаги суратларни кўриб, тадбирни ташкил қилган ташкилотчига иймонинг сачраб “Ҳой, тақсир, сиз Ўзбекистондасиз!” дегинг келади. Бу кутилмаган томошанинг марказида рекламанинг ёзилмаган қоидаларига кўра, албатта, очиқ-сочиқ кийинган аёл… Бундан ташқари, мақолада муаллифнинг “ёрқин мусиқий чиқишлар, кўнгилочар томошалар, қувноқ танловлар, кутилмаган совғалар, айниқса, оловли адреналин томошаси” ҳақида сўз боради. Бу ПИАР акция битта мақсадга – бир қултум бўлса-да дунёнинг кўп мамлакатларида ёшлар учун таъқиқланган ичимликни ичишга қаратилган…\nБундай тарғиботдан сўнг ҳозирги ёшлар кўчада, таълим муассасасида, ишда, дам олиш масканлари, борингки, дўстлар даврасида “Adrenaline” қолиб кўк чой ичишармиди!?)))\nШу каби саволлар қувват берувчи ичимликларнинг ёшлар орасида қанчалик оммалашганини ўрганишимизга туртки бўлди.\nЖорий йилнинг 7-8 сентябрь кунлари ЎзМТДПнинг “Ёшлар қаноти” фаоллари пойтахтимизнинг 10 га яқин йирик савдо марказларида ҳамда таълим муассасаларида қувват берувчи ичимликларни истеъмол қилиш бўйича ўрганишлар ўтказди. Даслабки ўрганиш ўтказилган дўконда, кутилмаганда, мазкур ичимликларни харид қилаётган 10 ёшли ўқувчини учратдик. Унинг айтишича, у ҳар куни камида бир маротаба ушбу ичимликни истеъмол қилишини билдирди. Энг қизиғи, ўқувчининг бу хоҳишини қондиришига ота-онаси ҳам қарши эмас, шунингдек, у 18+ деган ёзув таъқиқ белгиси эканлигини билади. Бундан ташқари, шаҳримизнинг бир қатор йирик савдо дўконларидаги ўрганишлар, ушбу маҳсулот харидорларининг энг ёши — ўғил болалар ўртасида 12-13 ёш, қизлар ўртасида эса 16-17 ёш эканлигини кўрсатди.\n“Ёшлар қаноти” фаоллари ўрганишда давом этди… Айни кунда об-ҳавонинг салқинлаганига қарамасдан, ушбу ичимликнинг бозори чаққон бўлиб, у Coca-Cola ва PEPSI дан кейин (нархи бироз қимматлиги учун, масалан: Red Bull 12490 сўм, Adrinaline 6690 сўм, Zip 5790 сўм) иккинчи ўринда ёшларнинг севимли ичимлиги сифатида истеъмол қилинмоқда.\nЭнг харидоргир энергетик ичимликлардан Red Bull, Flash, 18+, Tornado, Adrenaline, Zipларни мисол тариқасида келтириш мумкин. Ёшлардан “ушбу ичимликни нега ичасиз?” деган саволга, биринчи навбатда унинг таъми ёққани учун, кейинги ўринда уни истеъмол қилиш бу янги урф (яъни замонавийликнинг белгиси), учинчиси, шунчаки, чанқоқни босиш учун, қувват олиш учун, деган жавобларни олдик. Хусусан, Тошкент шаҳрининг Миробод туманидаги 294-умумтаълим мактабининг юқори синф ўқувчилари ўртасида анкета-сўрови ўтказилди. Унда 35 нафар ўқувчи қатнашди.\nСўров натижаларига кўра, қувват берувчи ичимликларни:\n— татиб кўрган ўқувчилар сони 60 %;\n— уни “шунчаки қизиқиш учун” ичганлар сони 35%;\n— бу яхна ичимликни салбий таъсиридан хабардорлар сони 85%.\nЎрганиш давомида Тошкент шаҳрининг Миробод тумани саноат касб-ҳунар коллежи ўқувчиларининг ўртасида мазкур ичимликнинг фойдаси ва зарари борасида очиқ мулоқот ўтказилди. Унда 150 нафарга яқин ўқувчи-талабалар иштирок этди. Мулоқот давомида мазкур ичимликка талаб ошиб бораётгани ҳамда сўраганларнинг ҳар иккинчиси унинг зарарли эканини билиши маълум бўлди. Бироқ унинг айнан қандай салбий таъсири бор, деб сўралганда, бу саволга бирорта ҳам ўқувчи тайинли жавоб бера олмагани аниқланди.\nШунингдек, ўрганиш давомида савдо ходимлари ўртасида олиб борилган савол-жавоблар натижасида уни кўп ҳолларда спортчилар, кейинги ўринда узоқ йўлга қатнайдиган ҳайдовчилар, санъаткорлар ҳамда ушбу маҳсулотнинг энг асосий харидорлари бу – талаба ва ўқувчилар эканлиги ўз тасдиғини топди. Сотувчининг сўзларига қараганда, сўнгги пайтларда ушбу маҳсулотга ҳомиладор аёлларнинг ҳам эҳтиёжи ортиб бораётгани кузатилмоқда.\nПўлат Мелибоев, ҳайдовчи: Мен пойтахтдан водийга юк ташийман. Аксарият ҳолларда тунда йўлда юришимга тўғри келади. Шундай вақтларда уйқумни қочириш учун қувват берувчи ичимликларни ичаман. Бу ҳақиқатдан менга ёрдам беради. Аммо унинг соғлиқ учун зарар ёки фойдали эканлигини билмайман.\nАкмал Абдуллаев, спортчи: Мен спортнинг bodybuilding тури билан шуғулланаман. Айниқса, ёзнинг иссиқ кунларида кўп тер тўкиш натижасида менда чанқоқ ва ҳолдан тойиш ҳолатлари кузатилади. Шу вақтда энергетик ичимликлар ичаман. Ичганимда қандайдир баданимда тетиклашганимни ҳис қиламан. Аммо бу кўпга бормайди ва менга қувват бермайди. Шунчаки, маълум бир муддатга одамни тетиклаштиради.\nШу ўринда савол туғилади: яқинда Ўзбекистон ахборот бозорида 7 ёшдан 70 ёшгача бўлган аҳолининг эътиборини қозонган, керак пайтда инсонларга ёрдам қўлини чўзиб, дардига малҳам бўлишда ибрат бўлаётган “kun.uz” сайти, ёшлар минбари бўлган ва ёшларни ахборот соҳасидаги эҳтиёжини қондириш бобида Президентимиз танқидига учраб, янги вазифалар олган “Yoshlar” телеканалига ўхшаб аҳоли, айниқса ёшлар соғлиғига зарарли бўлган ичимликларнинг тарғиботи билан шуғулланаётгани бизни ўйлантирди. Бу борада “MY5” телеканали ҳам “ўрнак” бўлаётгани ва шаҳримиздаги баннерларда акс этган қувват берувчи ичимликлар иштаҳани карнай қилишга хизмат қилмоқда. Келинг, шу ўринда савол берайлик: Сиз, шахсан ўзингиз, ота-она бўлиб ўз фарзандингизга шу ичимликни олиб берасизми? “Ҳа” ёки “Йўқ” дейишга шошилманг!\nБугун Дания, Норвегия, Литва, Латвия, Мексика, Ҳиндистон, Туркия, АҚШнинг Вашингтон, Юта, Оклахома, Мичиган штатлари, Россия Федерациясининг 38 та субъектида қувват берувчи ичимликни ичиш таъқиқланган. Ҳаттоки, баъзи мамлакатларда Франция ва Мексика ҳудудида сотилаётган маҳсулотнинг ҳар литрига солиқ ҳажми кескин оширилган.\nМериленд университети ходимлари йигирма ёшлар атрофидаги йигитларни беш йил давомида кузатиб борди. Маълум бўлишича, таркибида кофеин миқдори кўп бўлган энергетик ичимликларни мунтазам истеъмол қилувчилар келажакда руҳий фаоллаштирувчи моддаларни тез-тез қабул қила бошлайди. Жумладан, энергетик ичимликларга ружу қўйган шахслар 25 ёшларида меъёридан ортиқ алкоголь ичишни ва қўзғатувчи моддалар (масалан, кокаин) дан фойдаланишни бошлар экан.\nДунё миқёсида энергетик ичимликлар юзасидан ўрганилган тадқиқотлар кўрсатишича, дастлабки қувват берувчи ичимлик 1960 йилда Японияда ишлаб чиқарилган. 1987 йили у Европада ҳам шиддат билан оммалашган. Роппа-роса 10 йилдан сўнг ичимлик АҚШ га етиб келган. 2000 йил ушбу ичимлик энг оммалашган йил деб манбаларда қайд этилади. 2006 йилга келиб дунёда ушбу ичимликнинг расман 500 га яқин тури қайд этилади ва биргина АҚШнинг ўзида 2008 йилдан 2012 йилгача мазкур маҳсулотнинг сотуви 60% гача ўсиб, 12,5 миллиард АҚШ долларини ташкил этган. Айниқса ушбу маҳсулот алкоголли ичимликларни сотувини ўсишига таъсир кўрсатди. Кўпгина мижозлар уни алкоголь маҳсулотларига аралаштириб ичишининг натижасида кўплаб нохуш қайд этила бошлади. Озиқ-овқат хавфсизлиги бўйича Европа агентлиги (EFSA) берган маълумотларига кўра, 18-29 ёшда бўлган ёшларнинг 70%и энергетик ичимликларни алкоголь маҳсулотига қўшиб ичиши маълум бўлди. Мутахассисларнинг таъкидлашича, бу усул алкоголни ўзидан заҳарланишдан кўра хавфлироқ. Сабаби қувват берувчи ичимлик одамни тетиклаштирса, спиртли ичимликлар аксинча ҳолдан тойдиради. Қолаверса кофеин моддаси мастлик даражасини билишга имкон бермайди. Натижада инсон ичимликни меъёрини назорат қилиши имконига эга бўлмайди.\nЖумладан, 2010-2011 йилларда АҚШда худди шундай таркибдаги ичимликдан 5 мингга яқин инсон заҳарланган. Уларнинг аксарияти талабалар бўлган. Европа Иттифоқига аъзо мамлакатларда қувват берувчи ичимликлар таъқиқланмаган, бироқ қонунчиликда уларни вояга етмаганларга сотишни чеклаш билан боғлиқ нормалар киритилган. Швецияда эса ушбу ичимликни 15 ёшдан кичик бўлган болалар ва ўсмирларга сотиш таъқиқланган. Бу ичимликнинг айрим турлари фақатгина дорихоналарда сотилади. Канадада харидорлар учун маҳсулотни қачон ва бир кунда қанча миқдорда ичиш ҳамда уни алкоголь билан аралаштирмаган ҳолда истеъмол қилиш билан боғлиқ йўриқномалар ёрлиқларида акс эттирилган. 2012 йилда Венгрияда зарарли маҳсулотлар рўйхатига кирувчи ичимлик сифатида, улардан “аҳоли соғлигига солиқ” ундирилади.\nЎзМТДП фракцияси томонидан партия сайловолди Платформасида белгиланган озиқ-овқат хавфсизлигини таъминлашни янада кучайтириш ва генларни модификация қилиш усулидан фойдаланишни чеклаш вазифаси асосида қувват берувчи ичимликларнинг истеъмолини тартибга солиш ҳамда уни реклама қилиш, вояга етмаганларга сотилишининг олдини олиш мақсадида “Ўзбекистон Республикасининг айрим қонун ҳужжатларига ўзгартириш ва қўшимчалар киритиш тўғрисида”ги Қонун лойиҳасига таклифлар ишлаб чиқилди. Унга мувофиқ, “Озиқ-овқат маҳсулотининг сифати ва хавфсизлиги тўғрисида”ги Қонунга “қувват берувчи ичимликлар” нима эканлиги, 18 ёшга тўлмаган шахсларга уни сотиш таъқиқланиши билан боғлиқ нормалар илк бора киритилмоқда. Шунингдек, “Реклама тўғрисида”ги Ўзбекистон Республикаси Қонунининг тегишли моддасига “қувват берувчи ичимликлар” рекламасини, жумладан, улар ҳақидаги ахборотлар ижтимоий ҳамда спортдаги муваффақиятлар, жисмоний ва руҳий ҳолатни яхшилашга қаратилган жараёнларни намойиш қилмаслиги, реклама сабаб унинг меъёридан ортиқ истеъмол қилиниши зарарли оқибатларга олиб келиши, шунингдек, уни истеъмол қилишдаги ёш кўрсаткичлари акс этган огоҳлантирувчи эслатмалар билан берилиши таклиф этилмоқда.\nЖумладан, бундай эслатмалар учун реклама майдонининг 10% дан кам бўлмаган жой ажратилиши ҳамда реклама роликларида эфир вақтининг 5 секунддан кам бўлмаслиги назарда тутилган. Бундан ташқари, 7:00 дан 22:00 гача қувват берувчи ичимликларни электрон шаклда реклама қилишни чеклаш ва бошқа шу каби қатъий чораларни назарда тутувчи меъёрлар билан тўлдириш таклиф этилмоқда. Айни кунда ушбу қонунчилик ташаббуси юзасидан унга маъсул ва манфаатдор ташкилотларнинг ижобий хулосалари олинди. Бугунги кунда ЎзМТДП “Ёшлар қаноти” фаоллари томонидан республикамизнинг барча таълим муассасаларида қувват берувчи ичимликларнинг савдоси, зарари ҳақидаги муносабатлар ўрганилмоқда.\nОловли адреналинми ёки кўк чой? Хулосаси ўзингизга ҳавола! Лекин барибир, ўзимизникидан қўймасин.\n“Ёшлар қаноти” фаоллари\nЎзбекистонлик IT-мутахассислар Microsoft билан ҳамкорлик қилади


Россияда энг машҳур Европа русумлари аниқланди » Скачать музыку бесплатно новинки музыки 2016-2017\nРоссияда энг машҳур Европа русумлари аниқланди\nКомментариев: 0 Просмотров: 222 Дата: 4-04-2016, 06:14 Жорий йилнинг бошланғич икки ойи натижаларини ҳисоб-китоб қилиб, Россия Федерациясида энг талабгир бўлган “европалик” автомобиллар рўйхати тузилди. Аниқланишича, россиялик харидорлар Renault Duster автомобилини барчасидан афзал кўришар экан. Ўтган икки ой мобайнида 6800 дона Renault Duster сотилган. Иккинчи ўринда Volkswagen Polo русуми. Европанинг ўзида ҳам ўта оммалашган бу машинани 4260 россиялик харид қилган. Учинчи ўринда ҳам французлар ишлаб чиқарган Logan русуми бўлиб, 3800 нусха харидорини топган. Шунингдек, “харидоргир ўнлик”дан Renault Sandero (3230), Skoda Octavia (2519), Rapid (2457), Volkswagen Tiguan (1288), Jetta (1258), Skoda Yeti (969), Mercedes GLC-синф (923) ўрин олган. - деб хабар бермоқда Carzone.uz нашри.


Ўзбекистон Республикаси Президенти бугун Тошкентнинг Бектемир туманида бўлди\n21 Avgust 18:44 Ўзбекистон янгиликлари\nБЕКТЕМИР ОБЪЕКТ ПРЕЗИДЕНТ ТОШКЕНТ ТУМАН\nЎзбекистон Президенти Шавкат Мирзиёев, бугун, 2020 йил 21-август куни Тошкент шаҳрининг Бектимир туманига ишчи ташриф билан ташриф буюриб, мамлакатдаги энг йирик ишлаб чиқариш корхоналаридан бири – «Бектемир метал конструксияси» масъулияти чекланган жамияти заводига ташриф буюрди.\nУмумий қиймати 48 миллион АҚШ доллар бўлган ушбу объект 2018 йилда фойдаланишга топширилди. Йилига 65 минг тонна рухланган металл, 1,6 минг километр йул тўсиқлари, 130 минг тонна пайвандланган трубалар ва 17 минг тонна ёритиш тиргаклари ишлаб чиқариш қувватига эга.\nКорхона халқаро сифат стандартларига жавоб берадиган Европа ускуналари билан жиҳозланган.\nКорхонада 375 муҳандис ва ишчи ишлайди.\nПрезидент ишлаб чиқариш жараёни билан танишди, масъул шахсларга зарур кўрсатмалар берди.\n“Бу эрда ҳам технологиялар, ҳам маҳсулотлар намунавий даражада. Ривожланиш устида доимий иш олиб бориш керак, арзон, хавфсиз ва сифатли тузилмани ишлаб чиқарадиган қурилиш саноатида корхонанинг мавжудлиги кенгайтирилиши керак. Ва маҳсулотлар қачон арзон бўлади? Биз шароит яратганимизда” – деди Шавкат Мирзиёев.\nЛойиҳавий гуруҳни яратиш, корхонани Европа мамлакатлари, хусусан Германия тажрибасига асосланган ҳолда саноат кластерига айлантириш зарурлиги таъкидлади.\nРоссия ташқи ишлар вазири Сергей Лавров Ўзбекистонда


АҚШ Эрон билан музокараларни давом эттириш ниятида\n01 март 2021, Тошкент вақти: 00:02\nМуносабатлардаги чигалликларга қарамай, Вашингтон Эрон билан чекланган музокараларга тайёрлигини маълум қилди. АҚШ Давлат Котиби ўринбосари Ричард Армитэж Сенат Ташқи алоқалар қўмитасининг ёпиқ эшиклар ортида ўтган йиғинида бу ҳақда баён қилар экан, бўлажак музокаралар Ироқ, Афғонистон, наркотиклар контрабандаси каби масалаларни қамраб олиши мумкинлигини урғулади.\nМартабали АҚШ дипломатига кўра, Эрон билан бу соҳаларда ҳамкорлик Вашингтон манфаатларига мос келади. Аммо, АҚШнинг бундай интилиши Эрон билан 1979 йилдан буён узилиб қолган дипломатик муносабатларни қайта тиклаш ва бу борада кенг қамровли сўзлашувлар сари йўналганини англатмайди, - деди Армитэж Сенат қўмитаси аъзоларига қарата қилган маърузасида.\nОлдинроқ Вашингтон Теҳронни Эрон қамоқхоналаридаги Ал-Қайда тутқунларини топширишдан бош тортгани ва Ироқ чегарасига жосусларини жўнатиб, у ерда АҚШ етакчилигида амалга оширилаётган тинчлик жараёнини издан чиқаришга урингани учун танқид қилган эди. АҚШ Давлат Департаменти матбуот вакили Ричард Баучер Вашингтоннинг бу борадаги қараши ўзгармаганини айтади.\n"Бу борадаги қарашимиз ўзгармаган. Эроннинг терроризмни қўллаб-қувватлаб, бузғунчилик сиёсати олиб бориши бизни чуқур хавотирга солаётгани ҳақда олдин ҳам қайта-қайта таъкидлаганмиз. Биз ҳали ҳам Ал-Қайданинг кўзга кўринган етакчилари Эронда қолаётганидан ташвишдамиз", - деди Баучер.\nОлдинроқ, Эрон Ташқи ишлар вазирлиги мулозими Ҳамид Реза Осифий Ал-Қвйда тутқунлари мамлакат қонунларига кўра суд қилинишини маълум қилган эди. Осифийнинг таъкидлашича, Ал-Қайда тармоғига аъзоликда гумон этиб, Эронда қўлга олинган 147 маҳбус ҳақидаги маълумот Бирлашган Миллатлар Ташкилотига тақдим қилинган.\nҚўшма Штатлар эса айнан Эрондан паноҳ топган Ал-Қайда тўдалари қўшни Ироқда террор амалиётларини содир этаётганидан гумонсирамоқда. Сешанба куни Оқ уйда ўтган матбуот анжумани чоғида АҚШ Президенти Жорж Буш Ироқдаги портлашлар ортида Эрон ва Суриядан келган жангарилар турган бўлиши мумкин, деб таъкидлади.\n"Биз бу давлатлар билан яқиндан ҳамкорлик қиляпмиз ва шу орқали уларга чегараларини мустаҳкамлашлари, у ерда кучли назорат ўрнатишларини хоҳлаётганимизни билдириб қўймоқчимиз", - деди Буш.\nАҚШ ва Эрон расмийлари ўртасидаги дастлабки сўзлашувлар шу йил бошларида Женевада бўлиб ўтган эди. Бироқ, Эр-Риёддаги май ойги портлашлар боис музокараларнинг кейинги босқичи Вашингтон талаби билан қолдирилди. Америка томони 35 киши ўлимига сабаб бўлган Риёд портлашларини Эронда паноҳ топган ал-қайдачилар уюштирганидан гумонсираб, Теҳрон билан музокаралар давом этишини хоҳламаган эди.\nТаҳлилчилар эътирофича, Эрон ўзининг ядровий дастури борасида халқаро талабларга бўй сунаётгани АҚШни унга нисбатан юмшоқроқ сиёсат олиб боришга ундаган. Бироқ, АҚШ Давлат Котиби ўринбосари Ричард Армитэж, агар Теҳрон Эронда фаолият олиб бораётган ал-қайдачилар ҳақидаги разведка маълумотлари билан ўртоқлашмаса, икки давлат ўртасида муносабатлар яхшиланишига умид қилиш қийин деди.\nАрмитэжга кўра, АҚШ сиёсати Эронда режим ўзгариши қилишни кўзламаяпти. Вашингтон юргизаётган сиёсат Эроннинг оммавий қирғин қуроллари ишлаб чиқариши, террорчиларни қўллаб-қувватлашига йўл қўймасликдир, деди мартабали АҚШ дипломати.\nВашингтондаги Стратегик тадқиқотлар маркази таҳлилчиси Ширин Хантер Армитэж баёнотлари ортида мулоқот йўли билан Эронда сиёсий ўзгаришлар ясашга уриниш ётишини айтади.\n"Балки биз изоляция ёки ҳарбий амалиёт йўлидан кўра кўпроқ мулоқот йўли билан айрим мақсадларимиз, шу жумладан Эронда босқичма-босқич режим ўзгаришларига муваффақ бўлишимиз мумкиндир."\nШу ўрина Хантер АҚШ ҳукуматидаги айрим кучлар Эрон билан ҳатто чекланган музокараларга ҳам қарши чиқишлари мумкинлигини айтади. Эронда эса Оятулло Ҳуманаи тарафдорлари Армитэж таклифига кескин эътироз билдирганлар. Бироқ, ҳозирча Ҳуманаи ҳам, Эрон Президенти Ҳотамий ҳам бу борада расмий баёнот бермади.


Она тилим – жону дилим - Fitrat.uz\nБош саҳифа / Мақолалар / Она тилим – жону дилим\nOktabr 20, 2018\tОна тилим – жону дилимda fikr bildirishni o'chirish 228 Кўришлар\n“Биз аждодлардан авлодларга ўтиб\nкелаётган бебаҳо бойликнинг\nворислари сифатида она тилимизни\nасраб-авайлашимиз, уни бойитиш,\nнуфузини янада ошириш устида\nдоимий ишлашимиз зарур… ”\nСобиқ тузум ҳукмрон бўлиб турган 1989 йили Ўзбек тилига давлат тили мақоми берилиши Истиқлолга эришиш йўлидаги энг мухим қадам бўлганди. Ватанимиз мустақилликка эришгач она тилимиз ўзининг ҳақиқий ўрни ва мавқеига эга бўлди. Ўзбекистон Республикаси Конституциясида давлат тилининг мақоми ҳуқуқий жиҳатдан мустаҳкамлаб қўйилди. Ўзбекистон Республикасининг «Давлат тили тўғрисида»ги қонунининг қабул қилиниши она тилимизнинг тараққиёти, ривожланиши ҳамда ўзига хос ва бой бисотини намойиш этишга кенг имконият яратди. Шу тариқа ўзбек тили мустақил давлатимизнинг Байроғи, Герби, Мадҳияси, Конституцияси қаторида турадиган, қонун йўли билан ҳимоя қилинадиган муқаддас тимсоллардан бирига айланди. Истиқлол шарофати билан тилимизга, унинг сайқал топишига эътибор янада ортди. Тил – инсон қиёфаси ва ички гўзаллигини намоён этадиган энг гўзал туйғудир. Ўз тилига меҳр-муҳаббатли инсон халқини, Ватанини, миллий қадриятларини, маданий меросини ҳам эъзозлайди. Бежизга бундан беш аср илгари Алишер Навоий бобомиз «Тилга эътиборсиз – элга эътиборсиз» дея ёзмаган.\nЎзбек тили дунёдаги қадимий, гўзал ва бой тиллардан бири ҳисобланади. Тилнинг беқиёс имкониятларини қадимги тошбитикларда, халқимизнинг замонлар синовидан ўтиб келаётган мақол ва ҳикматли сўзлари, бетакрор иборалари, достонларида, шоир ва ёзувчиларимиз асарларида яққол кўриш мумкин. Маҳмуд Қошғарийнинг «Девони луғатит турк» китоби, Аҳмад Яссавийнинг ҳикматлари, Алишер Навоийнинг «Ҳамса»си, Заҳириддин Муҳаммад Бобурнинг «Бобурнома»си, Абдулла Қодирийнинг бетакрор романлари, Чўлпон, Абдулла Орипов, Муҳаммад Юсуфларнинг ўтли шеърияти она тилимизда ёзилган бебаҳо дурдоналардир. Тилимиздаги ҳаё, ибо, андиша, орият, меҳр-оқибат сўзларини бошқа тилга айнан таржима қилиб бўлмайди. Уларни фақат ўзбек тилида ифодалаш мумкин. Чунки бу тушунчалар халқимизга хос ва уларни айтишга фақат шу тил қодирдир. Бизнинг она тилимиз дунёдаги уч мингга яқин тил орасида туркий тиллар оиласига мансуб бўлиб, жонли тил сифатида қипчоқ, қарлуқ, ўғиз лаҳжаларида намоён бўлади. Ўзбек адабий тили эса ана шу лаҳжалардаги сўзларнинг маълум бир меъёрига келтирилган шаклидир. У муттасил ўсиб, ривожланиб бормоқда. Унинг ривожида сўз мулкининг султони Алишер Навоийнинг хизматлари беқиёсдир. Ҳазрат Навоий тил ҳақида шундай ёзадилар: «Кўнгил хазинасининг қулфи тилдир. Ул хазинанинг калитидин сўз бил».\nЗангиота тумани “Имом Аъзам”\nАввалги Инсонлар нима сабаб диёнатдан узоқлашмоқда?!\nКейинги БМТ ниқобга тақиқ қўйилишига қарши


Qalampir.uz - China Education: Имтиҳон топширмай ўқишга кириш мумкинлигини биласизми?\nChina Education: Имтиҳон топширмай ўқишга кириш мумкинлигини биласизми?\n13:09, 12.12.2018 Реклама\nChina Education таклиф қилаётган университетларнинг барчаси Хитой давлатига тегишли бўлиб, бутун жаҳон миқёсида тан олинган университетлар ҳисобланади!\nChina Education ҳозирда Хитой Халқ Республикасининг энг нуфузли 50 та университети билан тўғридан тўғри ишлайдиган Ўзбекистондаги ягона компания саналади.\nКомпания расмий равишда МЧЖ сифатида қонунда белгиланган тарзда рўйхатдан ўтган Certificate №640822 ва унинг юридик манзили: Ўзбекистон Республикаси, Тошкент шаҳар, Мустақиллик кўчаси, 59-уй.\nМўлжал: Ҳамид Олимжон метро бекати.\nҲозирда бу расмий компания абитуриентлар ва билимга чанқоқ ёшлар учун Хитойдаги университетларда таълим гранти асосида ўқиш учун шароит яратиб беряпти ва шу кунга қадар 300 га яқин битирувчилар улар орқали Халқаро талабага айланишди!\nШанхай шаҳри эса Хитойнинг марказий мегаполиси бўлиб дунё экспертлари томонидан Нью-Йорк шаҳрига таққосланади ва унинг аҳолиси қарийб 25 миллионга тенг деб рўйхатга олинган!\nХўш, сизда IELTS ёки HSK сертификатлари бўлмаса ва буни устига хитой тилини уммуман билмасангиз-чи? Марказий шаҳарда жойлашган нуфузли университет талабаси бўлиш имконияти борми?\nChina Education билан Shanghai Ocean University орасида имзоланган эксклюзив шартномага биноан, 11-синф, коллеж ва лицей битирувчилари, ҳеч қандай кириш имтиҳонлари ва IELTS сертификатисиз, бакалавр даражасини ўқиш учун қабул қилинади!\nБундан кимга қандай фойда?\n• Ҳужжатларни тайёрлаш учун атиги 1 кун вақт сарфлайсиз!\n• Тўғридан тўгри Хитой университетлари билан шартнома қиламиз!\n• Хитойдан кутиб олиш ва университетга жойлашитириш компания зиммасида!\n• Ота-оналар талабларига биноан ўқувчининг дарсга қатнови ва баҳолари маълумоларини етказиб берамиз!


15.09.2020 – КУН УЗ\nГлавная / 2020 / September / 15\nАрхивы за день : 15.09.2020\n1 week ago\tЖамият Comments Off on «Бу масала кўпроқ Россия томонига боғлиқ бўлиб турибди» – Транспорт вазирлиги вакили Россияга авиарейслар қачон тикланиши ҳақида\nХорижий авиақатновлар бўйича ҳануз саволлар бисёр. Кўпчилик мунтазам рейслар тикланишини интиқ кутиб турибди. Транспорт вазирлиги матбуот хизмати раҳбари Наврўз Ашурматов билан навбатдаги суҳбатимизда соҳадаги янгиликлар тўғрисида фикр юритдик. – Айтингчи, хорижга парвозларни тўлиқ тиклаш масаласи айни пайтда қайси босқичда? – Мамлакатимиздаги эпидемиологик вазият келиб чиққан ҳолда Республика махсус комиссиясининг қарори …\n1 week ago\tЖамият Comments Off on «Виждон эркинлиги ва диний ташкилотлар тўғрисида»ги қонун лойиҳаси биринчи ўқишда қабул қилинди\nҚонундан фуқароларнинг жамоат жойларида ибодат либосларида юришларига йўл қўйилмаслиги ҳақидаги чеклов олиб ташланмоқда. Бугун, 15 сентябрь куни Олий Мажлис Қонунчилик палатасининг ялпи мажлиси бўлиб ўтди. Унда Адлия вазири Русланбек Давлетов парламентга «Виждон эркинлиги ва диний ташкилотлар тўғрисида»ги Ўзбекистон Республикаси Қонунининг янги таҳрирдаги лойиҳасини тақдим қилди. Қонун лойиҳаси депутатлар томонидан кўриб …


Босқиннинг аввалида Россия қўшинлари Чернигов яқинидаги Лукашевка қишлоғида, қурилганига бир асрдан ошган меъморий ёдгорлик бўлмиш Вознесенский черковида ўз штабини барпо қилган. Улар бу жойдан қувиб чиқарилгач, маҳаллий аҳоли аянчли манзарага дуч келган: вайрон қилинган гумбазлар, синган хочлар ва ахлат уюмлари. Черков яқинида маҳаллий аҳоли вакилларининг жасадлари ҳам топилган. [Украина Фавқулодда вазиятлар давлат хизмати]\nКИЕВ – Украинада рус православ черковининг таъсири сусаймоқда – черков ва унинг Украина қисми ўртасида бўлиниш юзага келган.\nМосква патриархиясига қарашли Украина православ черковида хизмат қилаётган 400 га яқин украиналик руҳоний черков трибуналидан черков раҳбари патриарх Кириллни урушни қўллаб-қувватлагани учун лавозимидан четлатишни талаб қилмоқда.\nКирилл ўз ваъзларида Украинага қарши тажовузни оқлаб, барча россияликларни ҳукуматни қўллаб-қувватлашга чақирган – православ насронийлар учун қандайдир «учинчи» қудратли куч таҳдид солаётганини айтган.\n«Ҳақиқий бирдамлик билан ички ва ташқи душманларнинг зарбаларига қарши туриш мумкин», деб айтган Кирилл 10 апрел кунги ваъзида.\nРоссия президенти Владимир Путин православ патриархи Кирилл ҳамроҳлигида Москва яқинидаги ҳарбий-тематик хиёбонда Қуролли Кучлар кафедрал собори ёнидаги ёдгорлик пойига гул қўймоқда, 2020 йил, 22 июн. [Алексей Николский/Sputnik]\n7 апрел куни олинган ушбу суратда Россиянинг Украинага босқини вақтида Буча шаҳридаги авлиё Андрей черкови ҳудудидаги оммавий қабр хандақидаги жасад солинган қопларнинг юқоридан кўриниши акс этган. [Роналду Шмидт/AFP]\nБунга жавобан Москва патриархиясининг Украина православ черкови протоирейи Андрей Пинчук Facebook саҳифасидаги очиқ мактубида Кирилни черковдан четлатишни талаб қилди.\n«Кирилл Украинага қарши урушга оқ фотиҳа бериб, Украина заминидаги Россия қўшинларининг тажовузини тўлиқ қўллаб-қувватлади ва маънавий жиноят содир этди», деб ёзган Пинчук 10 апрел куни.\n16 апрел ҳолатига кўра, мактубни 437 нафар руҳоний имзолаган.\nБошқа давлатлар, жумладан, Марказий Осиёдаги диний арбоблар ҳам урушни танқид қилишган.\nҚозоғистонда бир гуруҳ православ черкови руҳонийлари ва ходимлари «Украинадаги биродаркушлик урушини тўхтатишга масъул бўлган ҳар бир кишини зудлик билан ўт очишни тўхтатишга» чақирганлар.\n«Украинадаги биродарларимиз бошига тушган синовдан қайғудамиз», дейилади уларнинг 1 март кунги баёнотида.\nКириллнинг фитна назариялари Россиянинг империалистик амбицияларини оқлаш ва озиқлантиришда муҳим рол ўйнайди, дейди таҳлилчилар.\n«Россиянинг Украинага қарши уруши «рус дунёси» концепциясига асосланади», дейди диний масалалар бўйича мутахассис ва авлиё София донишмандлиги очиқ православ университети ректори, киевлик Жорж Коваленко Россияни оддийгина миллий давлат эмас, балки цивилизация давлати сифатида кўрадиган дунёқарашга ишора қилиб.\nКоваленко ўз вақтида Москва патриархиясининг Киевдаги Украина православ черковининг таълим бўлимига раҳбарлик қилган. У 2014 йилда Украина шарқидаги россияпараст айирмачиларни қоралаганидан кейин барча лавозимларидан маҳрум бўлган эди.\n«Рус черкови дин эмас, балки диний либос кийдирилган империалистик мафкурадир», дейди у.\nКирилл «патриарх эмас, сиёсий арбоб. У диндорлар билан эмас, Россия разведка идоралари билан яқиндан ҳамкорлик қилади», дейди Коваленко.\n«Маънавият ҳам ташвиқотнинг бир бўлаги. Қани бу ерда маънавият? Россия аскарлари бутун Украина бўйлаб сон-саноқсиз иконаларни отиб ташлаб, черковларни бомбалади», дейди у.\nМоскванинг «рус дунёсини» ўрнатишга уринишлари Украинада акс натижа берди ва черков у ерда тез ўз таъсирини йўқотмоқда.\nБосқинга қадар Москва патриархиясининг Украина православ черкови Украинадаги энг катта черков бўлиб, 12 мингдан ортиқ қавмга эга эди – бу рақиб Украина православ черкови ва Украина юнон-католик черкови тарафдорларини қўшиб ҳисоблаганда ҳам уларнинг сонидан кўпроқ.\nЎшандан бери кўплаб тарафдорлар Москва патриархиясидан 2018 йилда ундан ажралиб чиққан Украина православ черковига ўтдилар.\n8-9 апрел кунлари Rating Group Ukraine томонидан ўтказилган сўров натижаларига кўра, украиналикларнинг 63 фоизи Москва патриархиясига бўйсунувчи украин черковларининг Рус православ черкови билан алоқаларни узишини ёқламоқда.\nБундан ташқари, Украина парламенти аъзолари аллақачон Москва патриархиясининг Украинада фаолиятини тақиқловчи қонун лойиҳасини тақдим этган.\nКирилл Худога эмас, Россия президенти Владимир Путинга хизмат қиляпти, деб айтган Коваленко. У Украинада бу черков келажагини кўрмаётганини қўшимча қилди.\n«Бу уруш Украинадаги Москва патриархияси йўқ қилади», деб айтган у. «Путин ва Кирилл бу ерда «рус дунёсини» яратмоқчи», аммо бу ҳаракатларнинг бари уни йўқ қилмоқда.»\nКирилл каби Россия православ черкови етакчилари маънавий қадриятларни сақлаб қолиш мақсадида Россиянинг Украинадаги урушини оқлар экан, мамлакатнинг энг катта черкови таълимотларига бефарқ бўлган россиялик аскарлар Украинада ўз диндошларини ўлдиришмоқда.\nМосква патриархиясига қарашли Украинанинг бир қатор черковлари биринчилардан бўлиб Россия армиясининг ҳужумига учради.\nҲужум бошланганидан бери россиялик аскарлар саккизта вилоятда Украинанинг 60 дан ортиқ черкови ва диний иншоотларини вайрон қилган, деб тахмин қилган Украинанинг маданият ва ахборот сиёсати вазирлиги.\n«Кремл ташвиқотчилари ўз империалистик мақсадларини беадабларча «православликни ҳимоя қилиш» ортига яширса-да, россиялик аскарлар православ черковлари ва Украина диний ҳамжамиятининг бошқа ёдгорликларига аггрессив ҳужум қилмоқда», деб айтган душман томонидан вайрон қилинган черковларнинг интерактив харитасини тузган вазирликдаги расмий.\nРоссияликлар черковларда ҳам ваҳшийликлар содир этганлар.\nҲужумнинг аввалида россиялик аскарлар Чернигов ташқарисидаги Лукашивка қишлоғининг бир аср аввал барпо этилган меъморий ёдгорлик ҳисобланган Юксалиш черковида бош бошқарма тузишган.\nУкраина кучлари россияликларни қувиб чиқарганидан кейин, маҳаллий аҳоли бузилган гумбазлар, синган хочлар ва ахлат уюмларидан иборат аянчли манзарага гувоҳ бўлишган.\nҚутқарувчилар черков яқинида маҳаллий аҳоли вакилларининг жасадларини ҳам топган.\n«Отиб ўлдирилган фуқароларнинг жасадларини тўпладик», деб айтган вилоятда кўнгилли бўлиб ишлаётган Олена Таранова. «Дастлабки бир неча кун ҳатто гапира олмай қолдим.»\n«Ўқ билан илма-тешик бўлиб кетган машинани кўрдим, унда оддий оила: ота-она ва икки фарзанди бўлган», деб айтган у Карвонсарой нашрига. «Улар фақат Черниговни тарк этмоқчи ва урушдан узоққа кетмоқчи бўлишган.»\nФақат она ва унинг кенжа қизи омон қолган.\n«Бунга бардош қилиб бўлмайди», деб айтган Таранова.\n«Тинч аҳолининг омматан ўлдирилиши қатлиом белгисидир», деб ёзган Украина православ черкови митрополити Эпифаний 3 апрел куни ўзининг Facebook саҳифасида.\n«Рус дунёси» мафкураси нацизм билан бир хил, деб айтган у.\n«У зўравонлик, қотиллик, уруш ва қатлиомни оқлайди, шунинг учун ҳам нацизм қоралангани каби қораланиши керак», деб ёзган Эпифаний.\nПравослав черкови қандай қилиб диктаторни қўллаб-қувватлаши мумкинлигини тушунмаяпман. Путин Украинада болаларни ўлдирмоқда, аммо православ черкови эса Путинни қўллаб-қувватлаяпти. Православ черкови одамларга Исо (а.с) айтган нарсаларни ўргатиши ва Украинадаги урушни тўхтатишни сўраши керак.\nУ ердаги патриарх – Россия ташвиқоти учун пояндоз бўлиб хизмат қиладиган мияси айниб бўлган чол.\nУ ерда черков ва унинг қонун-қоидаларидан деярли ҳеч нарса қолмаган. Тижорат ва ташвиқотдан бошқа.\nҚандай қилиб черков бошқа мамлакатга бостириб киришни, зўравонлик, талончилик, болаларни ўлдириш ва ҳоказоларни қўллаб-қувватлаши мумкин? Бу – биз эскирган дарсликларнинг эски саҳифаларида қолиб кетган деб ўйлаган инквизиция усуллари-ку.


Хўрланган Рауф Парфи « Ўзбекистон Халқ Ҳаракати\n21 May 2019 - 21:28\nЗўравонликка, қаллобликка, товламачиликка, талон-торожга асосланган давлат машинаси, аниқроғи ҳукмрон доиралар ҳамиша ҳақиқат кўзига тик қарашдан қўрққан. Ҳақиқатни баралла айтадиган одамларга, асосан давр виждони бўлган шоир ва ёзувчиларга сира ҳам кун бермаган.\nҲақиқатдан ким қўрқади, албатта ўғри қўрқади.\nБинобарин, ўғри ҳеч қачон тўғрига кун бермайди. Улар ўзлари содир этган ўғирликлар, қаллобликлар, мунофиқликлар, хиёнатлар, сотқинликлар фош бўлишидан хавфсираб ҳар қандай тўғрининг йўлига тўғаноқ бўлишга, унинг оғзини ёпишга зўр беради.\nБироқ ойни этак билан ёпиб бўлмайди.\nҲукмрон доиралар кўнглига келган ишни қилиш мақсадида ақлли ва истеъдодли одамларни турли найранглар, хусусан юқори мансаблар, юксак унвону мукофотлар билан ўз томонига оғдириб олишга устаси фаранг. Бинобарин, “Ўзбекистон-ватаним маним” дея сохта ватанпарварлик қилган маддоҳни ҳам, “Ўзбегим” дея юзаки қасида ёзган думбул истеъдодли назмбозни ҳам ҳукмрон доиралар ўтган асрнинг 70-йилларидаёқ турли мансаблар ва сариқ чақага ҳам арзимайдиган мукофотлар билан ўз томонига оғдириб олди. Иккисини ҳам “давлат аравасини тортиб бораётган қирчанғи қари отлари” ёнига сассиқ йўрға каби қўшиб қўйдилар. Маддоҳ “шоир” ҳам, “думбул назмбоз” ҳам ҳукмрон доираларнинг малайига айланди.\nЎша пайтларда Ўзбекистон Ленин комсомоли номидаги давлат мукофоти бўларди. Юқоридаги икки “йўрға айғир” мазкур мукофот билан мукофотланди – яна бир бор қармоққа илинтирилди. Бошқа қатор “назмбозлар” ҳам хўжакўрсинга шу мукофот билан тақдирланди. Сал пичоққа илинадиган шоиру шоиралар ҳам шу мукофотга эга чиқди.\nБу мукофот фақат Рауф Парфига берилмади. Чунки Рауф Парфи истеъдодига хиёнат қиладиган диёнатсизлар тоифасидан эмас эди.\n80-йилларда ҳукмрон доираларга садоқати учун “маддоҳ”га ҳам, “думбул назмбоз”га ҳам Ҳамза номидаги давлат мукофоти берилди.\nРауф Парфи яна мукофотсиз қолди.\nАксинча, уни сиқувга олиш, унга зуғум ўтказиш кучайтирилди.\nЧунки Ўзбекистон ССРнинг юқори мартабали раҳбари ҳам республикада ўтказиладиган йирик анжуманларда “катта оға”нинг тилида, ўз она тилига “ғайри тилда” маърузалар қилишини Рауф Парфи ўз исёнкор шеърларидан бирида аёвсиз танқид қилганди. Мунофиқликни шиор қилиб олган жамият ҳақиқатгўй шоирни аёвсиз таъқиб қилишни бошлади.\n“Маддоҳ” кейинги ўн йилликда Навоий номидаги давлат мукофоти билан тақдирланди. Мустабиднинг жарчиси, лаганбардори, ҳамтовоқ гумаштаси бўлгани учун кўп ўтмай яна ҳам юксак унвонни қўлга киритди. Мустабидга садоқати, итдай вафодорлиги учун, у билан бирга халқнинг қонини ичгани учун; истеъдодига, халқига хиёнат қилгани учун “хизмати” муносиб тақдирланди.\nРауф Парфи яна қуруқ қолди.\nРауф Парфининг 80-йилларнинг иккинчи ярмида чоп этилган, ўзбек шеъриятида инқилоб ясаган “Сабр дарахти” шеърлар тўплами бирон-бир давлат мукофотига лойиқ кўрилмади. Мухлисларининг астойдил аралашуви билан Рауф Парфига 90-йилларнинг охирларида Ўзбекситон халқ шоири унвони берилди.\n“Халқимга зулм қилаётган ҳукуматдан бу мукофотни олиш мен учун шармандалик, шафқатсиз ҳақорат!” деганини эшитган ҳукмрон доираларга сичқоннинг ини минг танга бўлиб кетди. Лекин бўладиган иш бўлган, бўёғи синиб бўлганди. Мустабид ўзи чиқарган фармонни бекор қила олмас, бинобарин Рауф Парфидан Ўзбекистон халқ шоири унвонини тортиб олишдан ожиз эди. Оқибатда, ноилож қолиб, бор аламини ёнидаги барча шотирларидан, жумладан ўша кезларда Ёзувчилар уюшмасига расман раҳбарлик қилаётган, аслида ҳақиқий адабиёт учун қабр қазиётган “маддоҳ шоирбачча”дан ҳам ошиғи билан олди.\nҲақиқат ҳамиша таъқиб қилинган.\nЗолим шоҳу султонлар ҳақиқатни айтадиган шоирларнинг тилини шафқатсиз кесиб олган, калласини танидан жудо қилган. Амир Насруллохон хуфиёна қатл қилдирган Ҳозиқ қисмати бунга ёрқин мисол.\nҲақиқатгўй шоир-ёзувчиларни таъқиб қилиш ХХ асрнинг 40-йилларида авж нуқтасига чиқди. Фитрат, Қодирий, Чўлпон Давлат хавфсизлик хизматининг чиркин ертўласида печга тиқиб ёқиб юборилди. Навқирон Усмон Носир Сибир совуқларига дош беролмай нобуд бўлди.\nҲукмрон доиралар бу ҳақиқатгўй адибу шоирларни маҳв этиш билан кифояланиб қолмай, ўнлаб йиллар мобайнида уларнинг асарларидан халқни маҳрум қилиб келди. ХХ асрнинг 90-йиллари бошларида бўлажак қўли қон мустабид худди жуда оламшумул жасорат кўрсатгандек: “Чўлпонни халққа қайтариб бердик, биздан яна нима истайсизлар?!” дея жазавага тушганди.\nБироқ жўмард ҳақиқатгўйларга шафқатсиз ҳужум давом эттирилди. Муҳаммад Солиҳ ватандан қувилди. Рауф Парфининг шеърий китобларини нашр қилишга эса рухсат берилмади. Шукур Холмирзаев эса Дўрмон Ёзувчилар боғидаги хароба кулбасида хору зор қилинди.\nНиҳоят, Рауф Парфи 2005 йилда вафот этгач, олдинига айрим жонкуярларнинг сайъ-ҳаракатлари билан унинг кичкина шеърлар тўплами нашр қилинди. Орадан ўн йилча вақт ўтиб, турли нашриётларда унинг салмоқли йирик тўпламлари нашр қилинди. Бироқ йирик давлат нашриётлари Рауф Парфи асарларини нашр қилишни ҳатто ҳаёлига ҳам келтиргани йўқ, ва бу ишни қачон қилишлари ҳам маълум эмас. Ҳолбуки, унинг тўла асарлар тўпламини аллақачон нашр қилиш керак. Нима ҳам қилардик. Мустабид ҳукмрон доираларга Рауф Парфи ва Муҳаммад Солиҳ каби ҳақиқатни баралла айтадиган Шоирлар сира ҳам керак эмас. Чунки эрксевар бу икки шоирнинг ижоди халққа ўзлигини англатади, ҳақ-ҳуқуқи учун курашга чорлайди. Ҳукмрон доираларга эса ўз ҳақ-ҳуқуқини талаб қиладиган халқ керак эмас, уларга халқни хонавайрон қиладиган қарорларию фармонларини сўзсиз бажарадиган, қўйлар подасидан фарқ қилмайдиган қулдан ҳам баттар иродасиз оломон керак.\nАбдулла Қодирийнинг танланган асарлари унинг вафотидан кейин салкам бир аср вақт ўтгач чоп қилинди. Афтидан, Рауф Парфи ва Муҳаммад Солиҳнинг лоақал танланган асарлари тўплами Ўзбекистонда чоп қилиниши учун ҳам камида бир аср керак бўладиган кўринади.\nЭвоҳки, Рауф Парфи ва Муҳаммад Солиҳ ижодининг Ўзбекистонда кенг нашр қилинмаслиги, ҳўрланиши – адолатнинг, имон-эътиқоднинг, адолатталаб халқнинг ҳўрланишидан бошқа нарса эмас!


5 август, 2020, 21:28\nТеглар:Шахтёр | Европа лигаси | Вольфсбург | Истанбул\nБугундан «кўҳна қитъа»га катта футбол байрами кириб келди.\n«Копенгаген» - «Истанбул Башакшехир»\n«Копенгаген»: Жамоа УЕФА рейтингида 39-рақамда қайд этилган. Европа Лигаси клублари орасида эса 8-ўринда. «Шерлар» миллий биринчиликни «Миьтюлланд»дан кейинги иккинчи поғонада якунлади. Данияликлар «Б» гуруҳининг иккинчи жамоаси сифатида плей-оффга чиқди. 1/16 финалда Шотландиянинг «Селтик» клуби умумий 4-2 ҳисобида таслим этилди. Клубнинг ушбу турнирдаги энг яхши натижаси жорий мавсумда қайд этилмоқда.\nТаркиб: Кауфманн, Варела, Нелссон, Бьелланн, Бойлесен, Бил, Зека, Мудражия, Йонссон, Уинд, Фалк.\nИштирок эта олмайди: Сантос, Сигурдссон, Фишер, Николай Томсен.\nДисквалификация хавфи остида: Стаге\nТаркибга қўшилганлар: Бойлесен, Мудражия\nКлубдан кетганлар: Даме Ндойе\n«Истанбул Башакшехир»: Турклар УЕФА рейтингида 71-поғонадан жой олган. Европа Лигаси клублари орасида эса 12-рақамда сараланган. «Ж» гуруҳи ғолиби сифатида кейинги босқичга йўл олган жамоа плей-оффнинг биринчи босқичида Португалиянинг «Спортинг» клубини 5-4 ҳисобида мағлуб этиб, нимчорак финалда қатнашадиган бўлди. Жорий мавсум ўз тарихида биринчи бор Туркия чемпионлигини қўлга киритган истанбулликлар Европа Лигасида ҳам энг яхши натижаларини қайд этиб туришибди.\nТаркиб: Гунок, Кайсара, Шкртел, Эпуреану, Клиши, Висша, Кахвежи, Текдемир, Топал, Демба Ба, Кривелли.\nДисквалификация хавфи остида: Клиши, Кривелли, Гулбрандсен, Кахвежи, Бурук, Шкртел.\nТаркибга қўшилганлар: Эмре Каплан, Сарикая\nКлубдан кетганлар: Окечукву, Робиньо.\nСтоле Сольбаккен («Копенгаген» бош мураббийи): «Миллий чемпионатдаги сўнгги беллашувдан сўнг, кичик танаффус олганимиз яхши бўлди. Бу каби катта босимдаги ўйинга тайёр бўлиш учун бироз дам олиб, куч йиғишимиз лозим эди. Истанбулликларнинг ҳолати «Ювентус» ва «Ливерпуль»никига ўхшайди. Улар чемпионлик кайфиятида. Бироқ улар чемпион бўлмасидан аввал ҳам ажойиб футбол намойиш қилаётганди. Менимча, бу чемпионлик уларга ушбу учрашувда ҳам қўшимча куч беради».\nОкан Бурук («Истанбул Башакшехир» бош мураббийи): Бизда биринчи учрашувдаги ғалабадан сўнг кичик устунлик бор. Тезкор гол уриб олишимиз бизга янада катта енгиллик беради. Дастлабки дақиқалардан футболчиларимни шу мақсадда майдонга тушираман. Биз «Копенгаген» жамоавий футболни яхши ижро этишини биламиз. Уларнинг кучли ва ожиз томонларини ўрганиб чиқдик. Улар миллий чемпионатда ўзлари хоҳлаган натижани қўлга кирита олмади. Аммо бу майдонда аҳамиятсиз жиҳатга айланади. Бизни қийин ўйин кутиб турибди».\nУшбу жамоалар ўз тарихларида илк маротаба ўзаро тўқнаш келмоқда. Уларнинг Истанбулда кечган ўйинида тўлиқ устунлик мезбонлар тарафида бўлди. Баҳс мобайнида Демба Ба бир неча имкониятларни кўкка совурди. Ўйиннинг 88-дақиқасида айнан унга нисбатан жарима майдончасида қўполлик ишлатилгани сабабли ҳакам пенальти белгилади. Висша эса уни рақиб дарвозасига аниқ йўллаб ғалаба голи муаллифига айланди.\nБугунги беллашувда данияликлар жон-жаҳди билан орадаги фарқни йўққа чиқаришга ҳаракат қилади. Аммо таркиб жиҳатидан анча тўкисроқ ҳисобланган меҳмонларда кичик устунлик бор.\n«Шахтёр» - «Вольфсбург»\n«Шахтёр»: Украина чемпиони УЕФА рейтингида 18-ўринда қайд этилган. Европа Лигаси клублари орасида эса «кончилар» 4-поғонада. Жамоа Чемпионлар Лигаси гуруҳ босқичини учинчи ўринда якунлаб, Европа Лигаси плей-оффига йўлланма олган. «Бўрилар»га қарши баҳсга улар Португалиянинг «Бенфика»сини 5-4 ҳисобида енгиш орқали етиб келди. Клуб 2008/2009 йилги мавсумда ушбу мусобақа ғолиби бўлган.\nТаркиб: Пьятов, Додо, Кривцов, Матвиенко, Маркос Антонио, Степаненко, Алан Патрик, Марлос, Жуниор Мораеш, Таисон, Хочовала.\nДисквалификация хавфи остида: Алан Патрик, Болбат\nТаркибга қўшилганлар: Христенко, Витао\nКлубдан кетганлар: Бондаренко, Измаили, Мудрик, Муравски\n«Вольфсбург»: Немис клуби УЕФА рейтингида 41-ўринда, Европа Лигасида эса 9-ўринда қайд этилган. Якунига етган Бундеслигада улар 7-поғонани эгаллади. «И» гуруҳини иккинчи ўринда якунлаган «бўрилар» 1/16 босқичда «Малмё»га ҳеч қандай имконият қолдирмади (5-1). Ушбу қарама-қаршиликда ютиб чиққан тақдирда, клуб тарихидаги энг яхши натижа учинчи қайта такрорланади. Аввалроқ, 2009/2010 ва 2014/2015 йилги мавсумларда германияликлар чорак финалгача етиб келган.\nТаркиб: Кастилс, Тиссеранд, Понграчич, Брукс, Русиллон, Гиншек, Арнолд, Шлагер, Жоао Виктор, Вегхорст, Брекало.\nИштирок эта олмайди: Отавио, Виллиам, Мехмеди, Камачо, Стеффен.\nДисквалификация хавфи остида: Арнолд, Брукс, Виллиам, Вегхорст.\nКлубдан кетганлар: Карамоко, Робин Кноке, Менцель, Мокер, Тасше.\nЛуиш Каштру («Шахтёр» бош мураббийи): «Улар ҳужумда жуда кучли. Ҳужум учлиги тўпни қабул қилар экан, сизнинг дарвозангиз хавф остидалиги аниқ. Бу биз учун муаммолар туғдириши мумкин. Бу каби яхши ҳужум чизиғига эга жамоалар бундай пайтларда катта куч билан олдинга ташланади. Уларнинг босими рақиб футболчиларини хато қилишга мажбур этиши мумкин. Биз «Вольфсбург»нинг кучли томонларини сезиб турибмиз. Шунингдек, жамоам билан уларнинг ожиз томонларидан фойдаланиб қолишни режа қилганмиз. Баҳс тақдирини белгиловчи гол анча кеч урилади, деб ўйлаяпман. Нима бўлган тақдирда ҳам, кейинги босқичга чиқишимиз керак».\nОливер Гласнер («Вольфсбург» бош мураббийи): «Биз ушбу турнирдаги энг тажрибали жамоалардан бири билан рақобат олиб бормоқдамиз. Улар деярли ҳар мавсум Чемпионлар Лигасида ўйнайди, ўз миллий чемпионатини ютади ва Европа Лигасида ҳам яхши натижаларга эришган. Мен «Шахтёр»ни асабийлашяпти, деб ўйламайман. Футболчиларим ўз имконияти даражасидан ҳам юқорироқ ўйнаши кераклигини тушуниб турибди. Бизга камида иккита гол керак. Бу қанчалик оғир бўлмасин, ўзимизга ишонч билан ҳаракат қиламиз».\nДастлабки тўқнашув анчайин қизиқарли воқеаларга бой бўлди. Ёмғир сабабли «Вольфсбург» майдони иккала жамоага ҳам қийинчиликлар туғдирди. Футболчилар техник имкониятларини ва тезкор ҳаракатларини кўрсатишга қийналди. Буни ҳар икки жамоа томонидан фойдалана олинмаган пенальтилар орқали кўришимиз мумкин. Бугун Донецкдаги ўйингоҳ интригага тўлиб тошган. Мезбонлар чемпионлик кайфиятида ҳаракат қилишади. «Вольфсбург» эса миллий чемпионатдаги муваффақиятсизликни халқаро майдон билан ювиши керак.\nЯхшибоев пенальтилар сериясида хато қилди, "Шахтёр" Солигорск Европа Лигасини тарк этди\nБугун Яхшибоев Европа Лигасида дебют қилади\nSPORTS.uz талқини бўйича Европа Лигаси мавсум терма жамоаси


Би-би-си меҳмони - таниқли раққоса Санъат Маҳмудова - BBC News O'zbek\nБи-би-си меҳмони - таниқли раққоса Санъат Маҳмудова\nФото муаллифлик ҳуқуқи sarahselwood iancartlidge\nБи-би-си меҳмони - ўзбек рақс санъатини Ғарбда тарғиб қилаётган раққоса Санъат Маҳмудова.\nСанъат Маҳмудова Тошкентда санъат шинавандалари оиласида туғилиб ўсиб, пойтахтдаги Миллий рақс ва хореография олий билим юртида таълим олган.\nТўрт йиллик таълими ортидан у Ўзбекистондаги Муҳиддин Қориёқубов номидаги академик ва халқ бадиий жамоалар дирекцияси қошидаги "Шодлик" рақс ансамбли, сўнгра "Ўзбекистон" рақс ансамблида фаолият юритган.\n1994 ва 2002 йиллар ўртасидаги фаолияти ва яккахон раққоса бўлиб танилиши ортидан унинг номзодлиги бир қанча мукофотлар, хусусан "Ниҳол" мукофоти ва Ўзбекистонда хизмат кўрсатган артист унвонларига илгари сурилган.\nСанъат Маҳмудова сўнгра Британиядаги Салфорд Университетида уч йил ўқиб, жисмоний театр ва рақс мутахассислиги бўйича бакалавр дипломини олди.\nБугунда Маҳмудова хоним Манчестер шаҳрида ўз шарқона рақслар мактаби ва 60дан зиёд ўқувчиларига эгадир.\nУ ўзининг мумтоз ва янги саҳналаштирган рақсларини АҚШ, Япония, Франция, Голландия, Юнонистон, Олмония, Малайзия ва Британиянинг кўплаб шаҳарларида ижро этиб келади.\nМеҳмонимиз шу кунларда ўзбекистонлик бошқа санъаткорлар, жумладан машҳур доира устаси Аббос Қосимов, актёр ва раққос Рашид Шадат, қўшиқчи Сардор Мирзахўжаевлар билан катта концерт дастурини ўтказишга тайёргарлик кўрмоқда.\nКонцерт 18 апрелда аввало Манчестердаги мухлисларга, 24 апрелда эса Лондонда тақдим этилади.\nМаҳмудова хоним ўзининг жозибали чиқишлари билан Британия шимолидаги матбуотда "Йоркшир графлиги дурдонаси" номини олган.\nСанъат Маҳмудова Ўзбекистондаги таълими ва тажрибаси учун беҳад миннатдор, бироқ аёл сифатида ижод қилиш унинг учун Ғарбда анча осонроқ эканини айтади.\nМеҳмонимизга савол йўлламоқчи бўлсангиз, матн остидаги боғланиш формасини тўлдиринг, ёки фейсбукдаги саҳифамизда ўз саволларингизни ёзиб қолдиринг.\nСанъат Маҳмудова билан суҳбатни жума куни тинглашингиз мумкин.\nРафиқ Сайфулин: 90 фоиз аҳоли ҳокимият ўз қудратида қолиши керак деб ҳисоблайди\nБи-би-си меҳмони тожикистонлик ўзбек шоираси Зулфия Бобоева


Эроннинг янги сайланган президенти Махмуд Аҳмадийнажод мўътадил ҳукумат тузиш ниятида эканини маълум қилди.\nБироқ АҚШ мудофаа вазири Доналд Рамсфелд Эронннинг янги раҳбарини демократияга ғанимликда айблади.\nЎтган жума кунги сайловда ғалаба қозонганидан кейин ўтказган дастлабки матбуот анжуманида Аҳмадийнажод ўз етакчилигидаги ҳукуматнинг асосий мақсадлари мўътадиллик ва толерантлик бўлишини айтган эди.\nКескин консерватив қарашлардаги сиёсатчи сифатида танилган Теҳроннинг собиқ ҳокими Аҳмадийнажод Эроннинг тинч мақсадлардаги ядровий дастурини амалга оширишда давом этишини ваъда қилиб, Эроннинг АҚШ билан алоқада бўлишга ҳожат йўқлигини айтди.\nАйни пайтда, АҚШ мудофаа вазири Доналд Рамсфелд Аҳмадийнажодни демократия ва озодликка ғаним, деб атади.\n“У демократия ғаними, у озодлик душмани. Бу шахс Эрон халқига қандай яшаш кераклигини кўрсатиб берувчи Оятуллоҳларни қўллаб-қувватлайди. Ўйлайманки вақти келиб, мамлакат ёшлари у ва унинг хўжайинлари номақбул эканликларини тушиниб етади.”\nАмерика телеканалига берган интервьюсида Рамсфелд Эрондаги сайловларда қатнашиш истагида бўлган мингдан ортиқ номзод сайловга қўйилмаганини қайд этиб, Аҳмадийнажод қалбаки сайловда ғолиб чиққанлигини айтди.\nИсроил ташқи ишлар вазири Силван Шалом ҳам бу хусусда хавотир билдириб, Эрондаги сайловларни эркин ва адолатли, деб ҳисобламаслигини айтди.


Бош сахифа > Янгиликлар > ШАВКАТ МИРЗИЁЕВ ЗАМОНАВИЙ ҚУРИЛИШ КОРХОНАСИНИ БОРИБ КЎРДИ\nШАВКАТ МИРЗИЁЕВ ЗАМОНАВИЙ ҚУРИЛИШ КОРХОНАСИНИ БОРИБ КЎРДИ\nПрезидент Шавкат Мирзиёев Бектемир туманидаги «Бинокор» масъулияти чекланган жамиятнинг ишлаб чиқариш майдонига ташриф буюрди.\nДавлатимиз раҳбарининг туманга аввалги ташрифи чоғида бу корхона фаолияти ҳақида тақдимот ўтказилган эди. Умумий қиймати 50 миллион доллардан зиёд бўлган лойиҳанинг биринчи босқичи 2018 йилда ишга туширилган. Бугунги кунда иккинчи босқичи фаолият бошлаш арафасида.\nБунинг учун янги мажмуага Германиянинг “Vollert”, “Würschum”, Италиянинг “Maema”, “Schnell”, “AWM”, Россиянинг “Точная Строительная Механика”, “Грузоподъем”, Польшанинг “Airpol” ва Испаниянинг “Azcona Y Pantoja SL” компаниялари билан ҳамкорликда замонавий технология ва дастгоҳлар келтириб ўрнатилган.\nШу ўринда эслаш жоизки, аввалги йигирма йилда кўп қаватли уйлар қуриш тажрибаси йўқ бўлиш ҳолатига келиб қолганди. Бунга ихтисослашган автокранлар ҳам, мутахассислар ҳам етишмасди. Охирги 3 йилда биргина Сергели туманида 460 та кўп қаватли уй барпо этилди. Мамлакатимиз бўйлаб бундай бунёдкорлик ишлари жадал давом этмоқда.\n«Бинокор» корхонасида тайёрланаётган темир-бетон панеллар кўп қаватли уйлар ва бошқа иншоотлар қуришда қўлланилмоқда. Ҳозиргача бу ерда 1 минг 200 дан зиёд муҳандис ва мутахассислар ишлаб, йилига 150 минг квадрат метр маҳсулот ишлаб чиқараётган эди. Корхона тўлиқ қувватга чиққач, йилига яна 180 минг квадрат метр қурилиш панели тайёрланиб, қўшимча 670 та иш ўрни яратилади.\nПрезидент корхона фаолияти билан танишар экан, масъулияти чекланган жамиятнинг моддий-техник базасидан фойдаланиб, бу ерда ўқув-амалиёт комбинати ташкил этиш бўйича кўрсатма берди.\n- Мамлакатимизда катта-катта қурилишлар бўляпти, яна режалар кўп. Ёшларга замонавий қурилиш технологиялари бўйича етарли малака берсак, даромадлари ҳам икки-уч баробар ошади, - деди давлатимиз раҳбари.\nШу ерда 2020-2022 йилларда Тошкент шаҳри ҳамда Бектемир туманида амалга ошириладиган экспорт ва инвестиция лойиҳалари бўйича маълумот берилди.\nКўрилганлар сони: 12213


Афғонистонда уч кунлик мотам эълон қилинди\nАфғонистонда 6 ноябрь кунги қўпорувчилик ҳаракати қурбонлари хотирасига уч кунлик мотам эълон қилинди.\nМамлакат президенти Ҳомид Карзай 41 кишининг ҳаётига зомин бўлган қўпорувчилик ҳаракатини кескин қоралади.\n“Афғонистон халқига ўз таъзиямни изҳор этаман. Бундай жирканч ва аянчли ҳужумда парламентнинг олти ҳақиқатгўй аъзоси шаҳид бўлди”,- деди Ҳомид Карзай.\nҲалок бўлганларнинг кўпини мактаб ўқувчилари ташкил этгани айтилмоқда.\n“Толибон” ҳаракати жорий йил давомида Афғонистонда 130 марта қўпорувчилик ҳаракати амалга оширган бўлса-да, Бағлон шаҳрида уюштирилган ҳужум учун маъсулиятни ўз зиммасига олмади.


Пулини амалдор олади, жабрини оддий аҳоли тортади\nФарғона вилоятининг Қува туманидаги тахминан икки юзга яқин хўжаликка уй-жой қуриш учун ажратиб берилган ер туман ҳокимлиги томонидан қайтариб олинмоқда ва бу ерга пахта экилиши мумкин.\nҚуваликлар туман ҳокимлигининг томорқага 8 сотихдан ер бериш тўғрисида 2006 йил сентбярь ойида чиқарган қарори ва бу ер учун давлат ғазнасига тўланган маблағнинг тўлов қоғозлари қўлида туриб, ернинг тортиб олинаётганидан норози.\nУларнинг сўзларига кўра, туман мутасаддилари бу ер майдонларига яна пахта экмоқчи.\n“Бир йил аввал Қува тумани ҳокимлиги 200га яқин хўжаликка томорқа учун 8 сотихдан ер бериш тўғрисида қарор чиқарган. Бу оилалар давлат ғазнасига белгиланган тўловларни тўлаган ва камига ер ўлчовчи-ю, маҳалла қўмитасига ҳам устама пора берган. Камида 500 минг - 1 миллион, кўпи билан эса 4 - 5 миллион сўмлаб пулига куйиб қолган қуваликлар ҳозир ҳаққини кимдан ундиришни билмай сарсон”, - дейди туманнинг Шербўтаев номидаги ширкат хўжалигида яшовчи суҳбатдош.\nҚуваликлар ўзларининг наздида бу машмаша учун айбдор ҳисоблаб арз қилиб борган биринчи расмий идора - туман ҳокимлиги эса ҳамма айбни ширкат хўжалиги раҳбарларига юкламоқда.\n“Ширкат хўжалиги қарор чиқарган ва ерни ноқонуний равишда одамларга бўлиб берган. Аслида бу қарорни туман ва вилоят ҳокимлиги тасдиқлаши керак эди. Ҳокимлик эса бехабар қолган. Биз ҳозир одамларга ерга эҳтиёжи борлар, албатта, ер олишини тушунтиряпмиз. Пулни эса кимга берган бўлса, ўша одамлардан суд орқали ундириб олиши кераклигини ҳам айтяпмиз”, - деди Қува тумани ҳокимлиги мутасаддиси.\nМазкур ширкат хўжалигида кўп йиллар ишлаган деҳқон-фермернинг айтишича, ер давлат мулки бўлган ва ер сотилмайдиган Ўзбекистонда яширинча равишда ерни сотишда айбланган амалдорларнинг айримлари ҳозир панжара ортида ўтирибди.\n“Ортидан суриштирув тобора кучаяётган бу можародан осон қутулмаслигини сезган раҳбарлар энди фермерларни ҳам айбдорга чиқармоқда. Ўзбекистонда ер давлат мулки-ку, уни фермер қандай қилиб сотиши мумкин?! Бу ерни ширкат хўжалигининг аввалги раҳбарлари 2004-2005 йилларда сохта ҳужжатлар билан сотиб юборган”, - дейди суҳбатдош.\nҚувалик фермер сўзларига кўра, бу ҳужжатларнинг сохталаштирилишида оддий ер ўлчовчисидан тортиб, туман ҳокимлиги раҳбарлари даражасидаги амалдорларгача иштирок этган бўлиши мумкин.\n“Лекин бу амалдор жиноятчилар исми ошкор бўлиши даргумон. Ерни сотган ҳокимлару, ширкат раислари омон қолиб, уларга одамлардан пул олиб берганлар қамалиб кетяпти. Ҳозир экин майдонидан 200 гектарга яқин ер ҳеч бир ҳужжатда йўқ. 40 центнердан пахта берадиган ҳосилдор ерларни эса амалдорлар ўзлари бўлиб олган. Мана энди юқоридан суриштир-суриштир кучайгани боис, туман раҳбарлари қир-адирлардаги боғлар орасига ҳам пахта экишни талаб қиляпти”, - дейди фермер.


Вилоятимизда 8 март – Халқаро хотин-қизлар байрами кенг нишонланмоқда » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » Вилоятимизда 8 март – Халқаро хотин-қизлар байрами кенг нишонланмоқда\nВилоятимизда 8 март – Халқаро хотин-қизлар байрами кенг нишонланмоқда\nХоразм вилояти мусиқали драма театри биноси олдида карнай-сурнай садолари ҳамда анвойи гуллар билан йигит-қизлар шаҳар ва туманлардан ушбу санъат кошонасига ташриф буюрган хотин-қизларни кутиб олди.\nБайрам тадбири иштирокчиларини вилоят ҳокими Ф.Эрманов самимий қутлади.\nБугунги кунда вилоятимиз хотин-қизларининг ижтимоий-иқтисодий соҳалардаги ислоҳотларни жадаллаштиришда, "Обод қишлоқ", "Обод маҳалла" ҳамда "Фаол инвестициялар ва ижтимоий ривожланиш йили" дастурларининг ижросини таъминлашдаги фаоллиги, инвестицияларни, фан-техника ютуқларини ишлаб чиқаришга татбиқ этишга ҳаракат қилаётганликлари, ёш авлодни ҳар томонлама баркамол вояга етказишда билим-тажрибаси, маҳоратидан самарали фойдаланган ҳолда фаолият юритаётганлиги алоҳида қайд этилди.\nШуниси қувонарлики, кейинги йилларда кичик бизнес, тадбиркорлик фаолияти билан шуғулланаётган хотин-қизларнинг сафи кенгаймоқда. Айни пайтда энг чекка қишлоқларда ҳам саноат корхоналари барпо этилиб, уларга замонавий дастгоҳлар ўрнатилиб, хотин-қизлар учун янги иш ўринлари яратилаяпти. Айниқса, касб-ҳунар коллежларини тамомлаган қизларнинг кўпчилиги ўз бизнесларини бошлаб юборишлари қўллаб-қувватланмоқда.\nПрезидентимиз томонидан 2018 йил 2 февралда қабул қилинган "Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида"ги Фармони ижроси таъмин-ланиб, хотин-қизлар қўмиталари ва унинг бошланғич ташкилотлари фаолияти, иш услуби янада такомиллаштирилиб, амалий ишлар олиб борилмоқда.\nАйниқса, хотин-қизлар қўмитаси тегишли ташкилотлар билан биргаликда ҳар бир хонадонда бўлиб, хотин-қизларнинг яшаш шароити билан яқиндан танишиб, суҳбатлашмоқдалар. Мавжуд муаммолар бўлса, улар тезкорлик билан ҳал этилмоқда.\nШунингдек, бу жараёнда тиббиёт ходимлари хонадонларда бўлиб, хотин-қизларнинг соғлигини тиклаш учун тиббий кўриклар ташкил этиб, зарур муолажалар ўтказиб келмоқдалар.\nШунингдек, вилоятимизда ижтимоий ёрдамга муҳтож хотин-қизларни моддий ва маънавий жиҳатдан қўллаб-қувватлаш кундалик эътиборда бўлмоқда. Фақат ўтган йилнинг ўзида кўмакка муҳтож бўлган кўплаб аёллар уй-жой, рўзғор учун зарур бўлган маиший техникалар билан таъминландилар. Бу борадаги ишлар изчил давом этмоқда.\nБайрам тадбирида илм-фан, адабиёт, санъат, спорт ва бошқа соҳаларда юксак натижаларга эришаётган хотин-қизларнинг ютуқлари алоҳида қайд этилди.\nБайрам тадбирида кўп йиллик меҳнатлари билан эл-юртимизда ҳурматга сазовор бўлган аёлларга "Мўътабар аёл" кўкрак нишони тантанали равишда топширилди.\nТадбирда турли соҳаларда фидойи меҳнат қилаётган хотин-қизларга вилоят ҳокимининг Фахрий ёрлиқлари ва совғалари топширилди.\nБайрам иштирокчиларига спектакль намойиш этилди.\nБайрам тадбири Урганч шаҳридаги муҳташам "Ибодулла" тўйхонасида давом этди.\nТаниқли санъаткорлар, ёш истеъдодлар томонидан тайёрланган мусиқали дастур даврага янада файз бағишлади.\nИномжон Балтаев от 13 марта 2019 22:01\nХоразм вилояти хокимлиги ташкилий назорат гурухи рахбари Музаффар Курязовни интизомий ва маъмурий жавобгарликка тортган холда ишдан олиш пайти келди, деб уйлайман!!! Сабаби xorazm.uz сайтида 7 март кунги маколага ёзган 2 та хакикат ёзилган шархимни шармандаларча ва юзсизларча учириб ташлаттирибди.Шоназар Карриев сени хали 15 мартда Хазораспдаги сайёр кабулда узим гаплашаман ва нега " оппок" булсангизлар шархни учирасизлар !? Хали бу учун жавоб берасизлар? Вилоят хокимидан жавоб кутиб коламан. Мен Курязовнинг истеъфосини талаб киламан!!!Акс холда Президентга батафсил ёзаман хаммасини...


Қирғизистон аҳолиси 6 млн нафарга яқинлашди\n19:14 / 14.08.2015 4408\n2015 йилнинг 1 июль куни ҳолатига кўра, қўшни Қирғизистон республикаси аҳолиси сони 5 млн 955 минг нафарни ташкил этган. Яъни 2015 йил бошидан буён Қирғизистон аҳолиси 59,4 минг кишига кўпайган ва 1 фоизлик ўсиш қайд этилган. Бу ҳақда Қирғизистон миллий статистика қўмитаси маълум қилган.\nАниқлик киритилишича, нисбатан юқори ўсиш кўрсаткичлари Ўш ва Баткент вилоятларида рўй берган. Шунингдек, Бишкекда 1,2 фоизлик натижа қайд этилган. Энг паст кўрсаткичлар эса Норин (0,4 фоиз) ва Иссиқкўл (0,6 фоиз) вилоятларида кузатилган.\n2015 йилнинг январидан июнь ойигача Қирғизистондаги ЗАГС идораларида 78,6 минг туғилиш ва 17,4 минг ўлим рўйхатга олинган. Натижаларга кўра, 1000 киши бошига туғилиш 20,8 нафарни ташкил этган.